
SUA, RUSIA, CHINA: POZIŢIONĂRI MILITARE ŞI GEOSTRAGICE. CURSA ÎNARMĂRILOR
China vrea o bază militară maritimă proprie în Cornul Africii


Pekinul intenţionează să construiască, în Djibouti, o bază logistică militară pentru navele chineze angrenate în operaţiuni maritime anti-piraterie. Măsura se înscrie în cadrul unei ample reforme a armatei, vizată de preşedintele Xi Jinping. Marina chineză a desfăşurat, începând cu 2008, patrule anti-piraterie în Golful Aden, unde au fost trimise 60 de nave. În context, navele chineze au depins de baze străine, cu precădere pentru aprovizionare. Viitoarea bază militară ar trebui să permită Chinei găzduirea propriilor trupe în Djibouti. Preşedintele Republicii Djibouti, Ismail Omar Guelleh a precizat că este „gata să primească” proiectul chinez. Statele Unite şi Franţa dispun de baze proprii în această ţară din Cornul Africii. China afirmă că demersul său este pacifist şi dezinteresat. „Construirea respectivelor instalaţii va facilita participarea marinei chineze la operaţiuni de menţinere a păcii, la misiuni de escortare în apele din apropierea Somaliei şi în Golful Aden şi la operaţiuni de asistenţă umanitară. Astfel, armata chineză va fi sprijinită să se achite de respondeabilităţile internaţionale vizând menţinerea păcii şi stabilitatea regională şi globală”
 a afirmat Hon Lei, purtător de cuvânt al Ministerului chinez de Externe. „China nu intenţionează să contruiască baze militare de unde să lanseze lovituri împotriva unor inamici în Orientul Mijlociu” a precizat presa oficială chineză - referindu-se, implicit, la Washington. „China nu va încerca să construiască un imperiu ridicând baze militare din care să-şi protejeze forţele în întreaga lume”
. 


Într-un alt plan, Beijingul face eforturi pentru a-şi proteja interesele economice, deopotrivă cu sursele şi căile de aprovizionare din întreaga lume. China este principalul partener comercial al Africii şi, pe de altă parte, încearcă să dezvolte cooperarea, în domeniul securităţii, cu Uniunea Africană. „În prezent, China are, în străinătate, peste 22000 de întreprinderi care valorează peste 1000 miliarde de dolari. Acestea pot fi protejate, cu precădere, prin colaborarea cu ţările vizate în sensul adâncirii protecţiei acestor interese şi prin investiţii în aceste ţări pentru favorizarea dezvoltării lor. Dar, deseori, eforturile sunt insuficiente, iar interesele întreprinderile chinezeşti sunt ameninţate”
 a precizat generalul Zhu Chenghu, profesor la Universitatea de Apărare Naţională. 


Preşedintele chinez, Xi Jinping - comandant suprem al Armatei - a anunţat, la sfârşitul lunii noiembrie o amplă reformă a Armatei Populare de Eliberare. Într-un discurs rostit în faţa a peste 200 de oficiali guvernamentali şi importanţi ofiţeri superiori,  Xi Jinping - care şi-a asociat Statul major al APL în campania anticorupţie - a precizat că se impune întărirea centralizării „conducerii supreme şi puterii de comandă a armatei sub controlul Partidului şi a Comisiei Militare Centrale”. În acest sens, vor fi create un sistem de comandament operaţional comun şi noi „zone de control”, care urmează să înlocuiască actualele „regiuni militare”
. În contextul reformei, marina şi aviaţia vor juca un rol important. 

Lansarea proiectului "Drumul Mătăsii" şi creşterea cifrei investiţiilor realizate peste graniţă la aproape 108 miliarde de dolari îi determină pe oficialii de la Beijing să aibă o abordare proactivă ân protejarea intereselor şi a securităţii populaţiei. Implicarea masivă a Chinei în diverse investiţii la nivel global este, acum, însoţită de o expansiune din punct de vedere militar, ca parte a proiecţiei influenţei Beijingului - .”o situaţie nouă şi de-a dreptul provocatoare pentru politicienii americani”. "Protecţia cetăţenilor săi şi a investiţiilor de peste hotare, în special prin perspectiva derulării unor proiecte majore precum Drumul Mătăsii, este în măsură să determine, pe termen lung, transformarea Chinei într-o mare putere. Modul în care China se va comporta, din acest punct de vedere, în diferite colţuri ale lumii ne va arăta şi adevărul despre capacităţile Beijingului de a obţine statutul de mare putere militară"
 a afirmat un diplomat de la Washington.

Secretarul american adjunct al Apărării, Robert Work, 
a precizat că Beijingul a depus eforturi considerabile pentru „a concura superioritatea militară a Statelor Unite ale Americii în domeniul aero-spaţial, forţând Pentagonul să investească masiv în noi tehnologii” care „să ţină rivalii asiatici la distanţă”. Oficialul american a admis „existenţa unei competiţii acerbe între Washington şi Beijing”. China a reuşit să dezvolte aeronave invizibile pentru radare, avioane de recunoaştere avansate, rachete balistice sofisticate şi echipamente perfomante de război electronic. "Chiar dacă sperăm în construirea unei relaţii de parteneriat cu China, Pentagonul nu poate trece cu vederea aspectele competitive ale acestei relaţii, în special în domeniul militar, o zonă în care China înregistrează progrese majore"
 a declarat Robert Work. "Ca Departament al Apărării, noi reprezentăm bariera de protecţie, aşa că trebuie să ţinem seama de capabilităţile Chinei pentru a putea contracara orice surpriză" a precizat oficialul de la Pentagon. Robert Work a făcut referire la un studiu al cercetătorilor de la Harvard, prin care se demonstrează că, în majoritatea cazurilor, „competiţia între o putere în curs de afirmare şi una recunoscută degenerează într-un conflict armat”. Ca măsură de protecţie, Departamentul Apărării din Statele Unite a apreciat că „unica soluţie posibilă este accelerarea competiţiei în domeniul militar”. Secretarul adjunct al Apărării a menţionat că, în ultimii 25 de ani, Statele Unite s-ai bazat pe superioritatea tehnologică, dar aceasta începe să se erodeze în faţa noilor provocări. 
Pe de altă parte, oficiali chinezi din domeniul Aparari au precizat că inovaţiile din domeniul militar ar trebui accelerate. "Echipamentul nostru militar nu mai este realizat în baza cercetării făcute pentru a reduce handicapul tehnologic. Am trecut la inovaţii independente"
 a afirmat Xu Qiliang, vicepreşedintele Comitetului Militar Central de la Beijing.

Incident americano-chinez,  cu substrat militar

Un incident minor „poate declanşa un război” dacă Statele Unite continuă manevrele "provocatoare" în Marea Chinei de Sud, a avertizat amiralul Wu Shengli, comandantul Forţelor navale chineze, în cadrul discuţiilor cu omologul său american, amiralul John Richardson.  Cei doi oficiali militari au discutat, într-o videoconferinţă, pe fondul amplificării tensiunilor în Marea Chinei de Sud din cauza prezenţei unei nave militare americane în apropierea Insulei Spratly. "Dacă Statele Unite vor continua aceste acte periculoase şi provocatoare, ar putea apărea circumstanţe presante între forţele navale şi aeriene din primele linii, iar un incident minor poate declanşa un război", a atras atenţia Wu Shengli. "Sper că Statele Unite apreciază situaţia bună dintre forţele navale chineză şi americană şi că vor fi evitate astfel de incidente" a subliniat amiralul chinez.

Un oficial american a declarat că, în cursul discuţiilor, s-a stabilit să fie menţinut dialogul şi să fie aplicate, în continuare, protocoalele de navigaţie, în vederea evitării confruntărilor. Armata Chinei a semnalat că va lua "toate măsurile necesare" pentru a evita orice viitoare incursiuni ale Forţelor Navale americane în zonele disputate din Marea Chinei de Sud. "Armata Chinei va lua toate măsurile necesare ca reacţie la orice viitoare incursiuni ale Forţelor Navale americane în ape considerate chineze", a avertizat  colonelul Yang Yujun, purtător de cuvânt al Ministeruilui chinez al Apărării. "Îndemnăm SUA să nu continue parcursul pe această cale greşită. Dar, dacă partea americană va continua, vom lua toate măsurile necesare" a declarat Yang Yujun. "Determinarea Chinei de a apăra suveranitatea naţională şi interesele de securitate este solidă ca piatra"
 a adăugat oficialul chinez.

Statele Unite au trimis o navă militară în apropierea unei insule artificiale chineze din Marea Chinei de Sud. Distrugătorul USS Lassen, aparţinând Forţelor Navale americane, s-a apropiat la 12 mile maritime de de recifurile Mischief şi Subi din arhipelagul Spratly, la limita apelor teritoriale revendicate de China. Forţele navale chineze au urmărit şi au transmis avertismente distrugătorului american intrat în zone disputate din Marea Chinei de Sud, a anunţat guvernul de la Beijing, atrăgând atenţia că armata chineză va răspunde "provocărilor" Statelor Unite. "Autorităţile de resort au monitorizat, au urmărit şi au transmis avertismente navei americane USS Lassen, intrată ilegal în zone disputate fără permisiunea Chinei" a transmis Ministerul chinez de Externe. "În mod evident, China va răspunde provocărilor deliberate ale oricărei ţări" a avertizat guvernul de la Beijing. "Dacă Statele Unite vor continua să creeze tensiuni în această regiune, China ar putea suplimenta şi consolida capacităţile necesare"
 a precizat Lu Kang, purtător de cuvânt al Ministerului chinez de Externe.
Beijingul l-a convocat pe ambasadorul Statelor Unite în China pentru a-şi exprima „nemulţumirea puternică“, după ce distrugătorul USS Lassen a trecut prin apropierea unor insule ocupate de China dar revendicate de către Filipine. Beijingul a apreciat că distrugătorul american a pătruns în mod ilegal în apele teritoriale chineze, navigând în apropiere de insulele disputate - arhipelagul Spratly, numite de chinezi insulele Nansha. „China va face tot ceea ce este necesar pentru a se opune provocării deliberate a oricărei ţări“, a declarat adjunctul ministrului chinez de Externe, Zhang Yesui, după convocarea ambasadorului american la Beijing, Max Baucus. Oficialul chinez a respins „îngrijorările Statelor Unite”, potrivit cărora revendicările teritoriale ale Chinei în regiune reprezintă o ameninţare la adresa transportului maritim sau securităţii regionale. „Nu a existat şi nu va exista nici o obstrucţionare a navigaţiei şi libertăţii survolării Mării Chinei de Sud“, a precizat. „Dimpotrivă”, gestul american a fost „o demonstraţie de forţă, susceptibilă să declanşeze un accident, ameninţând drepturile la navigaţie şi de survolare împărtăşite de toate ţările şi care afectează pacea şi stabilitatea în Marea Chinei de Sud“
 a subliniat Zhang Yesui. 
China a mobilizat distrugătorul Lanzhou, un lansator de rachete şi fregata Taizhou, ca avertisment la adresa USS Lassen, potrivit The People's Daily. Convenţia ONU asupra Dreptului mării stipulează că teritoriul unei ţări se extinde până la distanţa de 12 mile maritime de la linia de coastă. Secretarul american al Apărării, Ashton Carter, a anunţat, la Washington, că aceasta nu va fi ultima misiune a Statelor Unite în regiune, unde americanii au o serie de aliaţi. „Vom zbura, naviga şi opera oriunde permite dreptul internaţional“ şi „oricând o vor cere nevoile operaţionale ale Statelor Unite”
.

Jin Canrong, profesor de relaţii internaţionale la Universitatea din Beijing, a apreciat că impactul acestei misiuni asupra relaţiilor americano-chineze nu este clar, deocamdată. „Dacă este doar un lucru care are loc o singură dată, tensiunile vor trece curând. Dar dacă Marina americană navighează aproape de insule în mod regulat,  China ar putea replica extinzând scala construcţiei insulelor şi staţionând echipamente militare suplimentare pe insuliţe“. Construirea de către chinezi, pe Insulele Spratlys, inclusiv a unor piste şi faruri, a atras critici din partea unei serii de ţări, inclusiv ale Statele Unite. Ministerul chinez de Externe a confirmat, în luna iunie, că „Beijingul construieşte instalaţii pe insule artificiale, în Marea Chinei, în scopul apărării militare, cercetării ştiinţifice şi siguranţei navigaţiei”
.
SUA, „îngrijorate” de revendicările teritoriale în Marea Chinei de Est

Statele Unite sunt „profund îngrijorate“ de riscul unui „conflict“ în Marea Chinei de Est din cauza revendicărilor teritoriale formulate de state din regiunea Asia-Pacific, incluzând China, a afirmat secretarul american al Apărării, Ashton Carter. Declaraţiile au fost făcute în cadrul unui forum pe tema apărării, desfăşurat la Biblioteca Prezidenţială Ronald Reagan, la Simi Valley, în California. Forumul Reagan privind apărarea naţională reuneşte în fiecare an zeci de personalităţi americane din domeniul militar, inclusiv oficiali politici din rândurile democraţilor şi republicanilor. 

La finalul unui turneu în cursul căruia s-a întâlnit cu omologii săi din regiunea Asia-Pacific, Ashton Carter a declarat că Statele Unite sunt îngrijorate de „ritmul şi conţinutul revendicărilor teritoriale din Marea Chinei de Est“. Secretarul american al Apărării şi-a manifestat preocuparea faţă de „perspectivele crescute de militarizare, dar şi de impactul pe care aceste activităţi îl pot avea asupra sporirii riscului efectuării unor calcule eronate sau producerii unui conflict între statele ce prezintă revendicări“
. China revendică drepturile asupra unor teritorii din Marea Chinei de Sud, unde unele zone sunt disputate, în egală măsură, de Vietnam, Malaysia, Filipine şi sultanatul Brunei. 
Stratfor: un nou bombardier va face flota americană mai versatilă 

Un nou bombardier american, cu rază lungă, va combina tehnologiile existente într-un singur model pentru a face flota americană mai eficientă şi mai versatilă. „Proiectul de a aduce toate bombardierele SUA sub o singură comandă va eficientiza statutul lor şi le va face o componentă cheie a strategiei americane” a precizat Stratfor.  Noul bombardier „promite” să asigure Statelor Unite „un avantaj în războiul modern”. Următoarea generaţie de bombardiere de rază lungă, care va fi realizată de Northrop Grumman Corp., nu va fi proiectată pentru a se baza pe tehnologii încă nerealizate, aşa cum cum se întâmplă deseori cu noile avioane sau arme. Aeronava va combina şi exploata tehnologia „stealth“ avansată, deja existentă, cu un software integrat, cu armament şi contramăsuri. Astfel, „SUA îşi consolidează ceea ce are mai bun în termeni tehnologici într-un singur pachet”, continuă Stratfor. În acelaşi timp, „Forţele Aeriene ale SUA au decis să aducă toate bombardierele sub o comandă unificată, pentru a deveni punctul central al operaţiunilor”
. 
Modelul de bombardier folosit în prezent de Forţele Aeriene americane, B-2,  a fost dezvoltat în urmă cu aproape două decenii. De atunci, aeronave mai noi au încorporat avansuri tehnologice semnificative. Unele dintre aceste tehnologii şi-au găsit locul în flotele de bombardiere B-52, B-1B şi B-2, dar „noul model va uni toate aceste tehnologii în cadrul unui singur proiect, utilizându-le la maxim pentru nevoile strategice şi tactice moderne”. În acelaşi timp, „noul bombardier este proiectat special pentru a integra cu uşurinţă orice altă nouă tehnologie ce va fi dezvoltată”. Deşi actualele bombardiere ale SUA vor continua funcţioneze multă vreme, ele îşi pierd rapid avantajul competitiv faţă de aeronavele dezvoltate de alte puteri militare, precum Rusia şi China. În timp ce multe dintre actualele bombardiere americane vor trebui înlocuite abia în 2037, „Statele Unite se aşteaptă ca avansurile tehnologice ale chinezilor să depăşească mare parte din bombardierele moderne B-2 mult mai devreme, chiar până în 2020”. Introducerea unui nou tip de bombardier „este esenţială în menţinerea avantajului americanilor în războiul convenţional”
.
Noul bombardier american, dotat cu senzori moderni, oferă o imagine mai clară a câmpului de luptă. Testele au evidenţiat că respectivii senzori pot ajuta la identificarea corectă şi independentă a ţintelor. În timpul unor operaţiuni, bombardierele B-52 şi B-1 au fost capabile să scufunde mai multe ţinte maritime în mişcare. Demonstraţiile, care au avut loc în timpul Operaţiunii „Resultant Fury“, sugerează că într-o situaţie reală de luptă, bombardierele pot detecta, angaja şi distruge nave inamice, cu muniţie de precizie. „Operaţiunea „Resultant Fury“ a testat în mod public şi abilitatea SUA de a realiza „un război centrat pe reţea“, un concept al războiului modern potrivit căruia ţările ar trebui să încerce să-şi transpună avantajul informatic în unul competitiv pe câmpul de luptă”. În acest sens „este nevoie, în majoritatea cazurilor, ca forţele de luptă să fie formate din mai multe părţi mobile, conectate între ele printr-o reţea” avansată şi fiabilă. „Noul pachet de senzori de pe noul bombardier poate ajuta la obţinerea acestui avantaj”. Astfel, senzorii de pe bombardier vor facilita o coordonare eficientă cu alte vehicule, în timpul operaţiunilor mixte. „Reţeaua bombardierului va fi integrată cu platformele deja existente, inclusiv cu o varietate largă de drone, fapt ce va face cooperarea şi mai utilă”
.
Noul model de bombardier „dă naştere şi la avantaje ale americanilor în războiul asimetric”. Bombardierele pot petrece mult timp zburând deasupra ţintelor potenţiale, în timp ce transportă o cantitate mare de muniţie. Acest lucru oferă un avantaj special în conflictele cu grupările insurgente, precum Statul Islamic. Noul bombardier va fi capabil să se deplaseze oriunde în lume şi să rămână în aer cât timp are carburant. „Cu aceste avantaje în războiul asimetric şi maritim, bombardierul va juca un rol central în proiectarea peste hotare a puterii Statelor Unite ale Americii”. Începând cu luna aprilie, SUA au unit toate capabilităţile bombardierelor în cadrul Comandamentului de Atac Global - Global Strike Command. Înainte de reorganizare, Comandamentul controla bombardierele nucleare şi sistemele de rachete balistice intercontinentale. Bombardierele rămase răspundeau Comandamentului de Luptă Aeriană - Air Combat Command. „Acum, Comandamentul de Atac Global va fi capabil să-şi depăşească rolul nuclear prin asumarea unor capabilităţi de atac de rază lungă”
.
Putin:  Rusia “va dezvolta sisteme de atac capabile să străpungă orice fel de scut antirachetă”
Preşedintele rus, Vladimir Putin, a semnat un decret privitor la punerea în aplicare a planului de apărare a Rusiei pe perioada 2016-2020, care prevede măsuri ce vor fi puse în aplicare începând cu 1 ianuarie 2016.  Într-o reuniune cu înalţi responsabili militari având ca subiect dezvoltarea forţelor armate, desfăşurată în 13 noiembrie, Vladimir Putin a dispus actualizarea operativă a tuturor planurilor militare, întrucât, după cum a precizat, “este evident că situaţia internaţională se schimbă, şi încă destul de repede”
. În Rusia se desfăşoară un program de reînarmare în valoare de 325 miliarde de dolari, scopul final fiind modernizare a 70% din forţele sale militare până în 2020.  Peste 17.000 de arme şi echipamente militare au fost livrate forţelor armate ruse în 2015, conform Centrului naţional de management în domeniul apărării. 

Vladimir Putin a subliniat, în ultima perioadă, cu regularitate, “necesitatea dezvoltării şi consolidării potenţialului militar al Rusiei, urmare a agravării situaţiei internaţionale” - atât din cauza divergenţelor dintre Moscova şi Occident, cât şi a intrării Rusiei într-o fază activă a luptei împotriva terorismului în Siria.  Astfel, în 10 noiembrie, liderul de la Kremlin a declarat că “Rusia va lua măsuri pentru consolidarea forţelor sale nucleare strategice”, în replică la dezvoltarea sistemului american de apărare antirachetă. Moscova “va dezvolta sisteme de atac capabile să străpungă orice fel de scut antirachetă”
. La sfârşitul lunii octombrie, Vladimir Putin a ordonat Consiliului Securităţii Rusiei, organism consultativ pe lângă preşedinţia rusă, să elaboreze măsuri faţă de potenţiale ameninţări nucleare, chimice şi bacteriologice.

Un sondaj realizat de Pew Research Center în 40 de ţări, la care au participat 45000 de persoane, relevă că aproximativ 30% dintre respondenţi - cu precădere din Vietnam (75%), China (51%) şi Ghana (56%) - au o atitudine pozitivă faţă de Rusia şi de Vladimir Putin. Cota de popularitate a lui Vladimir Putin rămâne crescută în primul rând în Rusia. 

Potrivit unei analize realizate de Forbes, în eventualitatea unui război dintre Rusia şi SUA, prima ar avea câştig de cauză, dispunând de atu-uri care ar determina impunerea Federaţiei Ruse nu doar faţă de Statele Unite, dar faţă de Alianţa Nord-Atlantică în ansamblul său. Argumentele în sprijinul acestei opinii acoperă o plajă largă. În primul rând, NATO a neglijat să ia măsuri în sensul contracarării ameninţărilor reprezentate de armele de înaltă tehnologie. În fapt, este un efect al ultimilor 15 ani de război împotriva combatanţilor din Orient care „au făcut ca armata americană să fie extrem de bine antrenată pentru contracararea teroriştilor, precum jihadiştii Dtatului Islamic, dar insuficient de pregătită să înfrunte un inamic dotat cu tancuri, artilerie şi avioane de atac”. Un alt atu al Rusiei este capacitatea de a „lupta în teren, iar datorită masivelor desfăşurări de forţe din vestul ţării, Moscova îşi poate mobiliza rapid militarii”. Pe de altă parte, doar 25% din trupele de teren ale Alianţei Nord-Atlantice sunt formaţiuni de blindate grele care ar putea respinge un avans mecanizat rusesc. În plus, armele convenţionale ale Rusiei sunt avansate, „în timp ce SUA şi aliaţii lor au investit mai puţin în noile tehnologii”
.

O altă problemă a NATO se leagă de timpii de reacţie, a apreciat Forbes. Moscova a demonstrat acest lucru în cazul Crimeei. În plus, „Vladimir Putin ştie să profite de disputele interne ale aliaţilor, care precedă un răspuns NATO”. Referitor la arsenalul nuclear, ruşii sunt superiori din punct de vedere al armelor nucleare tactice, iar doctrina militară a Moscovei a insistat asupra importanţei acestora, mult mai intens decât Occidentul. Doar aparent paradoxal, analiza Forbes contrazice datele statistice privitoare la capacităţile armate ale SUA şi ale Rusiei, cum sunt relevate de Globalfirepower, un site de analiză a puterii militare a celor mai importante state din lume. Din perspectivă strict statistică, forţa militară a SUA este net superioară celei a Rusiei. Astfel, SUA dispun de peste 13.000 de avioane - comparativ cu aproximativ 3.000 ale Rusiei. În schimb, armata Rusiei este superioară din perspectiva forţele terestre, dispunând de 15.398 tancuri - spre deosebire de americani, care au în dotare  8.848 de tancuri, ceea ce indică, implicit, o slăbiciune a trupelor NATO.

Secretarul adjunct american al Apărării, Robert Work. a atras atenţia că răspândirea armelor de mare precizie şi metodele de război precum cele folosite de Rusia riscă să pună capăt „modelului american de război, cu care suntem obişnuiţi în ultimele trei decenii”. Robert Work a apreciat că Statele Unite îşi „pierd superioritatea tehnologică”, acest lucru observându-se „în fiecare zi”. Oficialul de la Pentagon a menţionat că „infanteria viitorului trebuie să fie înarmată” cu „cea mai nouă tehnologie”, să „bruieze semnalele inamice”, să „distrugă reţelele de comunicaţii”, să „piloteze de la sol drone aeriene” şi „să participe la lupte alături de unităţile de luptă robotizate”
.

Carter: „Rusia s-a angajat în acţiuni provocatoare”
Secretarul american al Apărării, Ashton Carter a acuzat Rusia că pune în pericol ordinea mondială, evocând, în acest sens, incursiuni în Ucraina şi unele afirmaţii referitoare la armamentul nuclear. „Cel mai tulburător lucru este că zăngănitul armelor nucleare ale Moscovei ridică întrebări legate de angajamentul liderilor ruşi faţă de stabilitatea strategică, de respectul lor faţă de folosirea armamentului nuclear şi de respectarea prudenţei de care au dat dovadă liderii în perioada nucleară în ceea ce priveşte agitarea ameninţării armelor nucleare“. Şeful Pentagonului a precizat că Washingtonul îşi modernizează arsenalul nuclear şi investeşte în mijloace high-tech, precum dronele, bombardierele cu rază lungă de acţiune, laserele, tunurile electromagnetice şi mijloacele specifice războiului electronic. În plus, Washingtonul îşi perfecţionează mijloacele de disuadare. „Actualizăm şi perfecţionăm planurile de descurajare şi apărare ţinând cont de schimbarea comportamentului Rusiei“, care „s-a angajat în acţiuni provocatoare pe mare, în aer, în spaţiu şi în mediul online“, a subliniat Ashton Carter. Oficialul american a făcut aluzie la noi mijloace militare „surprinzătoare“, adăugând că, pentru moment, „nu le poate descrie“
. 

 Pentagonul, sub presiune: Rusia şi China construiesc roboţi ucigaşi
Rusia şi China construiesc arme autonome, descrise drept roboţi ucigaşi. Acest lucru pune presiune pe Pentagon, potrivit secretarului american adjunct al Apărării, Robert Work. Potrivit unui Raport al Defense One,  Moscova şi Beijingul au investit masiv în arme robotizate. „Ştim despre China că deja investeşte masiv în robotică şi autonomie, iar şeful Statului Major al Rusiei”, generalul Valeri Gherasimov, „este pregătit să meargă la război pe un câmp de luptă robotizat” a precizat Robert Work, în cadrul unui forum pe tema securităţii. 
Potrivit lui Robert Work, Valeri Gherasimov a declarat că „în viitorul apropiat, este foarte posibil să completăm o unitate robotizată, creată astfel încât să conducă operaţiuni militare în mod independent”
. De asemenea, Robert Work a subliniat că Statele Unite ale Americii sunt nevoite să stăpânească domeniul inteligenției artificiale, pentru a putea să facă faţă Rusiei şi Chinei. Îngrijorările au crescut după ce s-au făcut noi descoperiri cu privire la construcţia de roboţi ucigaşi. Anul acesta, peste 1.000 de cercetători în domeniul inteligenţei artificiale au semnat o scrisoare deschisă pentru interzicerea armelor autonome, printre care nume importante precum Stephen Hawking şi şeful Tesla, Elon Musk. 
 SUMMIT UE-AFRICA  PRIVIND CRIZA IMIGRANŢILOR
Capitala Maltei - La Valetta - a găzduit, în perioada 11-12 noiembrie un summit al şefilor de stat şi de guvern din peste 50 de state europene şi africane, având ca principal obiectiv declarat identificarea unor răspunsuri comune la criza imigraţiei, care destabilizează Europa.  Summit-ul a fost urmat de o reuniune informală a liderilor UE, care au evaluat eforturile de a răspunde în comun celei mai mari mişcări de populaţii de pe continent după Al Doilea Război Mondial. 

La reuniune au participat reprezentanţi la vârf ale celor 28 de state membre UE şi a 35 de ţări africane - respectiv, Djibouti, Egipt, Eritreea, Etiopia, Kenya, Somalia, Sudanul de Sud, Sudan, Tunisia, Benin, Burkina Faso, Camerun, Cap Verde, Republica Centrafricană, Ciad, Republica Democratică Congo, Coasta de Fildeş, Gabon, Gana, Guineea, Guineea Ecuatorială, Guineea Bisau, Liberia, Libia, Mali, Mauritania, Maroc, Niger, Nigeria, Republica Congo, Senegal, Sierra Leone, Gambia şi Togo. Algeria, Norvegia, Islanda şi Elveţia au participat în calitate de observatori. Uniunea Africană (UA) şi Comisia Comunităţii Economice a Statelor din Africa de vest (ECOWAS) au fost, de asemenea, prezente la reuniune. Au participat delegaţi din partea Agenţiei europene pentru controlul frontierelor externe (Frontex), Biroului european pentru sprijin în domeniul azilului (EASO) şi agenţiilor de poliţie internaţională (Interpol) şi europeană (Europol). La summit au fost prezenţi preşedintele Parlamentului Eurpan, Martin Schulz, preşedintele Comisiei Europene, Jean-Claude Juncker,  secretarul general al ONU, Ban Ki-moon şi delegaţi din partea Organizaţiei Internaţionale pentru Migraţii (OIM), Înaltului Comisar ONU pentru Refugiaţi, Biroului Înaltului Comisar ONU pentru Drepturile Omului (OHCHR) şi Programului ONU pentru Dezvoltare (UNDP), Ligii Arabe, Autorităţii Interguvernamentale pentru Dezvoltare (IGAD), Comunităţii economice a statelor din Africa Centrală (CEEAC), Comunităţii de dezvoltare a Africii australe (SADC), Centrului internaţional pentru dezvoltarea politiciilor migratorii (ICMPD), Federaţiei Internaţionale a Societăţilor de Cruce Roşie şi Semilună Roşie. 

Summitul UE-Africa a fost convocat cu câteva luni în urmă, când ruta de pe Mediterana, din Libia - ţară devastată de conflicte interne - era principalul punct de plecare a migranţilor către UE, la bordul unor ambarcaţiuni fragile. Potrivit Organizaţiei Internaţionale pentru Migraţii, eritreenii reprezintă majoritatea imigranţilor sosiţi, anul acesta, în Italia, din Africa, alături de  nigerieni şi de sudanezi.
„Trebuie să ne unim, atât ţările de origine, cât şi cele de destinaţie”
 a declarat, în deschiderea reuniunii la vârf, premierul maltez Joseph Muscat, calificând evenimentul drept „o ocazie fără precedent pentru a coopera”. Ţările africane şi cele europene „au interese comune” în „limitarea fluxul imigranţilor” a precizat preşedintele Comisiei Europene, Jean-Claude Juncker, cu sublinierea că Uniunea Europeană trebuie să ajute Africa, iar „africanii trebuie să ne ajute să limităm fluxul de imigranţi sau chiar să-l oprim”
. La rândul său, Macky Sall - preşedinte în exerciţiu al Comunităţii economice a Statelor din Africa de Vest (CEDEAO) şi preşedinte al Senegalului - a precizat că „Europa şi Africa nu pot să se ignore.  Împreună trebuie să refuzăm stigmatizarea, politica baricadelor”. Poziţia sa a fost împărtăşită de participanţii la reuniune. „Unicul mod de a gestiona acest fenomen este de a acţiona împreună” a subliniat şefa diplomaţiei europene, Federica Mogherini. Planul de acţiune adoptat în urma summit-ului „va combate migraţia ilegală şi va face mai mult pentru a le oferi oamenilor mai multe posibilităţi legale pentru a începe să lucreze în Europa”
 a precizat cancelarul german, Angela Merkel. 

Ajutor financiar pentru Africa şi soluţii privind readmisia imigranţilor
Cu prilejul summit-ului UE-Africa a fost lansat Fondul pentru Africa, în valoare de 1,8 miliarde de euro. Şefa diplomaţiei europene, Federica Mogherini, a precizat că fondul este „unul dintre insrumentele necesare” pentru remedierea situaţiei. Dar, eforturile trebuie să se desfăşoare pe multiple planuri, întrucât „nu este vorba doar despre bani”. Banii urmează să fie direcţionaţi către lupta împotriva cauzelor profunde ale imigraţiei - sărăcia şi conflictele armate. Comisarul european pentru Migraţie, Dimitris Avramopoulos a precizat că statele europene îşi vor "consolida cooperarea cu ţările africane” în vederea protejării refugiaţilor, „trimiterii acasă a migranţilor şi opririi celor care îi trafichează”
, oferind, totodată, Africii canale oficiale de migrare.
„Fondul nu poate acoperi toate nevoile pentru că acestea sunt enorme” a subliniat preşedintele Nigerului, Issoufou Mahamadou, cu menţiunea că se impune o analiză atentă a situaţiei imigranţilor şi a readmisiei unora dintre aceştia, care „depinde şi de condiţiile care vor fi create'. Omologul său senegalez a insistat asupra faptului că „este necesar un tratament echitabil între imigranţii din sud şi cei din alte părţi', iar pentru imigranţii „care sunt deja în Europa ar trebui să avem o discuție sinceră, să vedem câţi dintre ei pot fi integraţi'”. Readmisia imigranţilor ilegali repatriaţi din Europa, pe care UE doreşte să o accelereze, „este un subiect dificil”, a precizat Macky Sall, cu referire la imigranţii „care au sfidat moartea, în condiţii oribile”
. 
Un oficial UE de rang înalt a declarat, sub protecţia anonimatului, că oficialii africani doresc, în continuare, o revizuire a propunerilor cu privire la repatrierea şi readmisia migranţilor. "Ei vor să insistăm mai mult asupra repatrierilor voluntare, mai mult decât asupra celorlalte tipuri de repatrieri"
. 

Amnesty International şi-a exprimat temerea că summit-ul ar putea consolida ideea unei "fortăreţe Europa". "UE caută o externalizare a problemei sale a migraţiei. Acest lucru poate conduce la o externalizare a abuzurilor asupra drepturilor omului, ceea ce este un lucru destul de îngrijorător" a declarat Iverna McGowan, directoarea Biroului Amnesty International pentru instituţii europene. Pe de altă parte, Ozonnia Ojielo, oficial de rang înalt de la Addis Abeba din cadrul Programului ONU pentru Dezvoltare (UNPD), a declarat că „părţile se angajează într-un dialog respectus” prin care "recunosc, totodată, că drepturile imigranţilor şi refugiaţilor trebuie să fie pe deplin protejate". "Nu este un limbaj al constrângerii. Este un limbaj al explorării comune"
.  

Liderii europeni şi africani au adoptat un plan comun de acţiune, care prevede prezenţa în Europa a unor ofiţeri de imigraţie din Africa, începând cu anul 2016.  Reprezentanţii statelor africane au insistat asupra necesităţii consolidării imigraţiei legale către Europa. Aceasta este importantă din punct de vedere economic date fiind sumele expediate de africanii care trăiesc în Europa către familiile lor. În acest sens, vor fi lansate “proiecte pilot”
 vizând posibilitatea imigrării legale, pentru a munci şi studia.    În urma dezbaterilor, liderii europeni au decis dublarea numărului burselor de studii pentru studenţii şi cercetătorii africani.  

Uniunea Europeană are nevoie de cooperarea cu Turcia

În contextul în care criza imigraţiei nu dă semne să se atenueze, Slovenia a anunţat că intenţionează să ridice eventuale "obstacole" - inclusiv garduri - la frontiera cu Croaţia, pentru o opri afluxul de imigranţi. După ce Ungaria şi-a închis frontiera, Slovenia se află pe principala rută din Balcani, către Europa de Nord, urmată de mii de migranţi care sosesc în Grecia zilnic, traversând marea din Turcia – care a devenit un punct de intrare a imigranţilor în Europa mai important decât Africa. Situaţia a determinat liderii europeni să anunţe că se impune „cât mai rapid posibil” iniţierea unui summit UE-Turcia, pentru a o determina să reducă fluxul refugiaţilor. În acest sens, este nevoie de fonduri. Cooperarea Ankarei „ridică probleme de finanţare” a precizat preşedintele Comisiei Europene, Jean-Claude Juncker. “Comisia Europeană intenţionează să aloce în jur de trei miliarde de euro pentru a ajuta Turcia”
 timp de doi ani. Scopul este de a convinge Ankara, prin finanţare, să primească, în continuare, refugiaţi şi să limiteze plecarea celor 2,2 milioane de imigranţi - cu precădere sirieni - de pe teritoriul Turciei. 

Viktor Orban: Europa greşeşte „cerşindu-i Turciei securitate”
Europa comite o "eroare strategică" aşteptând ca Turcia să-i garanteze securitatea, a declarat premierul ungar, Viktor Orban, cu referire la discuţiile din cadrul summit-ului pe tema crizei imigraţiei, desfăşurat în capitala Maltei. „O Europă care odată era mândră, cerşeşte acum securitate din partea Turciei”.

Potrivit liderului ungar, situaţia în Europa "arată extrem de îngrijorător" din cauză că, în timp ce mii sau zeci de mii de imigranţi zilnic pătrund în Europa fără să fie verificaţi, Uniunea Europeană  organizează întruniri de urgenţă "care nu conduc niciodată la nimic". Europa nu numai că nu s-a apropiat deloc de rezolvarea crizei migraţiei, dar acum se află într-o situaţie periculoasă pentru că singura declaraţie comună, elaborată în urma summit-ului de la La Valetta, este că Europa va găzdui negocieri despre această criză alături de Turcia ca partener strategic, a afirmat Viktor Orban. "Se pare că Europa a renunţat la planul ei, la visul şi la obligaţia de a-şi apăra singură graniţele, şi în schimb aşteaptă ca securitatea sa  să rezulte în urma unor negocieri diplomatice cu Turcia"
.
Viktor Orban a menţionat că Ungaria era împotriva unei asemenea cooperări, cu sublinierea că poziţia oficială a guvernului de la Budapesta este că Uniunea Europeană poate solicita ajutor Turciei după ce îşi va fi construit propria linie de apărare. Dacă această linie nu este reprezentată de graniţa de sud a Greciei, atunci poate fi „construită  mai la nord” pentru a arăta că Europa "doreşte să coopereze cu Turcia, întrucât de acest lucru ar beneficia ambele părţi". Premierul ungar a susţinut că nu este esenţial ca Europa să ajungă la un acord cu Turcia, precizând că ţările europene sunt suficient de puternice pentru a se apăra singure.
Potrivit lui Viktor Orban, „începe să fie dejucat un plan” care presupune ca Turcia să trimită  „un milion de imigranţi către Europa”, în pofida faptului că "nimeni nu a luat vreodată sau nu a aprobat o asemenea decizie". Ungaria trebuie să respingă un asemenea plan, a subliniat. „Este imposibil aduci un milion de oameni din Turcia şi apoi să-i distribui prin ţări care nu au aprobat o asemenea decizie”
 a susţinut premierul ungar.

Human Rights Watch:  majoritatea copiilor refugiaţilor sirieni din Turcia nu sunt şcolarizaţi
Două treimi dintre copiii refugiaţilor sirieni din Turcia nu merg la şcoală, relevă Human Rights Watch într-un Raport. Dintre cei peste 700.000 de copii sirieni de vârstă şcolară, doar 200.000 au frecventat anul trecut cursurile unei instituţii de învăţământ, potrivit Raportului care evidenţiază barierele lingvistice şi dificultăţile financiare cu care se confruntă familiile de refugiaţi. Lipsa şcolarizării ar putea avea consecinţe periculoase asupra unei generaţii întregi, avertizează HRW. "Dacă un copil nu merge la şcoală, acest lucru va crea probleme mari în viitor - aceşti copii vor ajunge pe străzi, vor merge înapoi în Siria să moară pe câmpul de luptă, vor fi radicalizaţi prin reţele extremiste ori vor muri pe mare încercând să ajungă în Europa"

Human Rights Watch îndeamnă Turcia şi comunitatea internaţională să asigure şcolarizarea refugiaţilor din Turcia. Ministerul turc al Educaţiei a permis copiilor sirieni să urmeze cursuri în şcoli publice începând cu septembrie 2014, însă problema lipsei de sprijin pentru cei care nu vorbesc limba turcă persistă, iar şcolarizarea în arabă este limitată. Alţii copii muncesc pentru a-şi ajuta familiile, potrivit rapotului.

Activistul pentru drepturile copilului, Kailash Satyarthi, laureat al premiului Nobel pentru Pace, a subliniat că întreruperea educaţiei reprezintă una dintre cele mai mari ameninţări pe termen lung cu care se confruntă familiile de migranţi. "Sunt necesare investiţii suplimentare"
 pentru a asigura educaţia continuă a copiilor, a declarat laureatul Premiului Nobel pentru pace, îndemnând corporaţiile să-şi direcţioneze o parte din fondurile destinate acţiunilor caritabile pentru sprijinirea statelor în sensul soluţionării acestei probleme.
Frontex: afluxul refugiaţilor „nu a atins, încă, paroxismul”
Aproximativ 800.000 de "intrări ilegale" în Uniunea Europeană au fost semnalate de la începutul anului, a declarat Fabrice Leggeri, directorul Agenţiei europene pentru supravegherea frontierelor externe, Frontex. Fabrice Leggeri a avertizat că afluxul migranţilor în Europa probabil încă "nu a atins, încă, paroxismul", îndemnând liderii europeni „să plaseze în retenţie solicitanţii de azil ale căror cereri sunt respinse”, în vederea unei repatrieri "rapide" în ţara de origine. 
Datele anunţate de Frontex depăşesc estimările Înaltului Comisariat ONU pentru Refugiaţi şi Organizaţiei Internaţionale pentru Migraţii. "Este necesar ca statele europene să se pregătească pentru ideea că ne aşteaptă o situaţie foarte dificilă în lunile următoare" a precizat Fabrice Leggeri, amintind că Frontex este însărcinată cu "supravegherea" frontierelor,  neavând „puterea” de a respinge imigranţii.  În opinia sa, aşa-numitele "hotspots" - centre de primire şi înregistrare prevăzute pe insule greceşti şi în Sicilia - nu reuşesc  să absoarbă afluxul solicitanţilor de azil, întrucât nu permit o "şedere prelungită" în acele locuri. "Cel care a intrat ilegal şi nu are drept de azil trebuie să fie trimis rapid în ţara sa", a subliniat Fabrice Leggeru, apreciind că UE are nevoie de "structuri de primire" în care migranţi "să poată fi închişi, la nevoie". 
Directorul Frontex a îndemnat statele europene să-şi "utilizeze mai consecvent" dreptul, prevăzut în texte europene, de a plasa în detenţie, "până la 18 luni", un străin aflat într-o situaţie ilegală, în vederea "organizării întoarcerii acestuia"
. Subiectul a stârnit polemici aprinse în coaliţia guvernamentală din Germania, principala ţară de primire a candidaţilor la azil. Conservatorii vor să se creeze "zone de tranzit" de-a lungul frontierei, care să permită reţinerea imigranţilor pe timpul examinării accelerate a dosarului - ca pe aeroporturi. Social-democraţii au refuzat această idee, denunţând "taberele pentru mase" sau "zonele de detenţie", a căror utilitate o contestă.
Miniştrii german şi francez de Interne au solicitat Comisiei Europene reformarea urgentă a Agenţiei pentru protecţia frontierelor europene, Frontex, şi a Sistemului European Comun de Azil (CEAS) - în caz contrar, spaţiul Schengen riscând să dispară. Thomas de Maizière şi Bernard Cazeneuve au cerut CE să extindă Codul Frontierelor Schengen astgel încât Frontex să poată decide asupra implicării în controlarea unei frontiere externe, în condiţiile în care apreciază că există riscul ca acţiunile să nu fie gestionate adecvat. Cei doi miniştri au sugerat ca Frontex „să poată lua iniţiativa de a trimite echipe de protecţie a graniţelor în circumstanţe excepţionale”
. În prezent, Comisia poate doar să recomande unui stat membru UE să accepte ajutor la controlul graniţelor. 
Averisment UE, în pragul iernii: se profilează o "catastrofă" umanitară a refugiaţilor 

Uniunea Europeană a avertizat că se profilează o iminentă "catastrofă" umanitară, în contextul în care zeci de mii de persoane traversează Balcanii către nordul Europei, în timp ce iarna se pregăteşte să se instaleze. Peste 770.000 de persoane au sosit anul acesta în UE pe mare, punând în dificultate autorităţile frontaliere şi centrele de primire. Mulţi au trecut pe jos Balcanii, în căutarea unui refugiu sau unui loc de muncă în ţări ca Germania sau Suedia.

Statele membre UE s-au angajat să furnizeze experţi şi fonduri pentru a ajuta la gestionarea acestei urgenţe. Însă, resursele  sunt mobilizate foarte greu.  "Uniunea Europeană trebuie să facă totul pentru a evita o catastrofă odată cu venirea iernii", a declarat ministrul luxemburghez de Externe, Jean Asselborn. "Nu putem lăsa oamenii să moară de frig în Balcani" a adăugat.

Agenţia europeană pentru protecţia frontierelor externe, Frontex a solicitat, în cadrul unor eforturi de a gestiona afluxul de imigranţi, 775 de ofiţeri suplimentari, însă statele membre au oferit doar jumătate. Slovenia a cerut să fie ajutată cu încă 400 de ofiţeri de poliţie. Un plan a vizat redistribuirea a 160.000 de refugiaţi din Grecia şi Italia -  însă au fost redistribuite doar 100 de persoane. "Trebuie să trecem de la zeci la mii" a precizat comisarul european pentru Migraţie, Dmitris Avramopoulos. Şeful diplomaţiei din Luxemburg a insistat asupra înfiinţării unor "centre de triere" în Balcani, în care refugiaţii să fie înregistraţi şi să li se ofere informaţii în drumul către nord. Pe de altă parte, refugiaţii trebuiei să accepte să fie amprentaţi - ceea ce unii dintre ei refuză.

Ministrul francez de Interne, Bernard Cazeneuve, a declarat că ţara sa s-a angajat să primească 30.000 de refugiaţi "în lunile următoare". Şeful diplomaţiei franceze a îndemnat europeni ai Franţei să-şi respecte angajamentele şi să aplice reglementările în vigoare cu privire la repatrierea persoanelor care nu se califică pentru azil. "Solidaritatea nu poate funcţiona dacă nu suntem suficient de hotărâţi să implementăm măsurile pe care le-am convenit deja"
 a precizat Bernard Cazeneuve. 
Tusk: modul în care Germania abordează criza imigraţiei determină viitorul Europei

Viitorul Europei depinde în mare măsură de modul în care Germania abordează criza imigraţiei şi de felul în care celelalte state dau dovadă de mai multă solidaritate în înfruntarea comună a acestei provocări istorice, a declarat preşedintele Consiliului European Donald Tusk. Europa se confruntă cu cea mai dură criză a refugiaţilor după Al Doilea Război Mondial, iar Germania aşteaptă până la sfârşitul anului ca aproximativ un milion de persoane să ajungă pe teritoriul său. 
Donald Tusk a subliniat în mod repetat urgenţa consolidării frontierelor Uniunii Europene, iar cancelarul german, Angela Merkel, a îndemnat statele membre să dea dovadă de solidaritate şi să împartă „povara” imigranţilor. Iniţial Merkel a fost lăudată - atât în Germania cât şi în alte state - pentru abordarea călduroasă a refugiaţilor, dintre care mulţi provin din zone de conflict din Orientul Mijlociu. Pe măsură ce afluxul a continuat, Angela Merkel a început să fie aspru criticată. 

Într-un discurs rostit cu ocazia marcării a 26 de ani de la căderea Zidului Berlinului, Donald Tusk s-a referit la Germania şi la Angela Merkel ca reprezentând valorile europene. "Cei care cred că Germania este prea deschisă, prea tolerantă, prea liberală, uită să-şi facă temele de acasă despre tragica noastră istorie" a declarat fostul premier polonez. "Vreţi o Germanie deschisă, tolerantă, plină de compasiune, care simpatizează cu cei slabi şi săraci - cu alte cuvinte Germania Angelei Merkel - sau o Germanie închisă, rece şi nemiloasă? Există un singur răspuns", a continuat. „Celelalte state europene trebuie să dea dovadă de solidaritate” cu Germania, "în aceste vremuri dificile, de încercare" a menţionat Donald Tusk.

Pe de altă parte, Germania trebuie să realizeze că nu este responsabilă doar pentru "mesajul ei moral", dar, mai ales, de întreaga comunitate politică a europenilor, a afirmat Donald Tusk,  îndemnând Germania să dovedească „un leadership puternic”, să „ajute la securizarea frontierelor externe ale UE” şi să protejeze Europa de ascensiunea populismului. "Într-adevăr, dacă Europa va supravieţui ca un continent al libertăţii, statului de drept, respectării individului şi securităţii locuitorilor ei va depinde în mare măsură de germani", a subliniat preşedintele Consiliului European. 
Donald Tusk a subliniat necesitatea "modificării" actualei politici europene în domeniul migraţiei, avertizând că „zona Schengen este ameninţată” dacă frontierele sale externe nu sunt consolidate. "În faţa amplorii fără precedent a valului de imigranţi către Europa, trebuie să spunem simplu: Europa nu este capabilă să accepte toţi oamenii care vor să vină pe continentul nostru". "Haideţi să nu ne minţim singuri. Căderea Zidului Berlinului nu a abolit nevoia frontierelor ca atare". Întrucât Germania nu este stat de frontieră, responsabilitatea revine, cu precădere, altor ţări, dar, „chiar şi aşa, toată lumea va căuta semnale de la Berlin"
 a adăugat.

Comisia Europeană propune crearea unei poliţii europene antiimigraţie 

Comisia Europeană va propune înfiinţarea unei noi agenţii pentru securizarea frontierelor externe, cu forţe terestre şi navale care vor putea desfăşura operaţiuni chiar dacă guvernul unui stat va avea obiecţii, măsura fiind cel mai mare transfer de suveranitate de la introducerea euro. Noua structură va avea unităţi terestre şi navale pentru securizarea graniţelor externe ale Uniunii Europene şi va putea fi mobilizată rapid prin decizia Comisiei Europene, indiferent de eventualele obiecţii ale statelor membre. Forţa de reacţie va ar urma să aibă un buget de 322 de milioane de euro până în anul 2020. "În contextul în care avem principiul libertăţii de circulaţie fără frontiere la nivel comunitar, protejarea frontierelor externe trebuie să fie o responsabilitate comună", a precizat Frans Timmermans, vicepreşedinte al CE. "Noua forţă de reacţie ar urma să poată interveni rapid în situaţii de criză"
 a adăugat.
Proiectul reprezintă o ultimă încercare de salvare a sistemului european de liberă circulaţie, Schengen, prin crearea unei forţe europene de poliţie, aşa cum au cerut  Franţa şi Germania. Marea Britanie şi Irlanda nu participă la întregul sistem european în materie de imigraţie - pe cale de consecinţă, nu vor trebui să contribuie la noua structură comunitară. Liderii europeni discută de peste 15 ani despre posibilitatea înfiinţării unei poliţii la nivel comunitar, dar iniţiativele au întâmpinat rezistenţa statelor membre - argumentele fiind că monitorizarea şi protejarea frontierelor sunt prerogative specifice suveranităţii naţionale. 
Unul dintre cele mai contestate puncte ale deciziei se anunţă a fi prerogativa Comisiei Europene de a decide mobilizarea efectivelor noii Agenţii pentru protecţia frontierelor. Noua forţă va avea acces şi la frontierele externe ale unor state membre Schengen care nu fac parte din Uniunea Europeană, precum Norvegia. Chiar dacă statele membre vor fi consultate, nu vor avea posibilitatea de a bloca prin veto o decizie unilaterală a Comisiei Europene în sensul mobilizării de efective la frontiere. "Actuala criză a refugiaţilor a evidenţiat limitele actualei Agenţii UE pentru frontiere în abordarea şi remedierea în mod eficient a presiunilor create la nivelul graniţelor externe ale Uniunii Europene"
 a precizat argumentează Dimitris Avramopoulos, comisarul european pentru Migraţie, Afaceri Interne şi Cetăţenie.

Financial Times: UE are în vederea suspendarea regulilor Schengen 

Miniştrii de Interne din statele Uniunii Europene au convenit să continue planurile în vederea suspendării spaţiului Schengen, ceea ce va permite guvernelor să introducă controale la frontiere pentru maximum doi ani.  Germania a fost principalul susţinător al acestei propuneri, în cadrul unei serii de măsuri menite să amelioreze criza refugiaţilor, care a dezvăluit o serie de slăbiciuni ale zonei Schengen. Planul de a permite statelor să impună controale temporare la frontiere a fost prezentat  de Luxemburg, care deţine preşedinţia semestrială a Consiliului UE.

Berlinul a determinat mai multe state să impună, în vară, controale temporare la frontiere pentru a face faţă numărului mare de imigranţi sosiţi pe ruta Balcanică,  având ca destinaţie nordul Europei.  "Miniştrii au convenit că, dacă există probleme serioase care pun în pericol spaţiul, trebuie să avem un cadru european comun pentru gestionarea frontierelor pentru şase luni şi chiar mai mult", a declarat ministrul luxemburghez, Jean Asselborn. Potrivit articolului 26 din regulamentul spaţiului Schengen, statele membre pot introduce controale suplimentare dacă există "deficienţe serioase persistente" la frontierele blocului comunitar . "Am rămas fără răspunsuri uşoare? Ne-au mai rămas doar opţiunile proaste. Acestea sunt opţiuni dureroase şi necesită încălcarea unor tabuuri şi adoptarea unor măsuri pe care în mod instinctiv nu vrem să le luăm. Aceasta este responsabilitatea pe care o au liderii noştri acum"
 a declarat un oficial UE.
Cancelarul german, Angela Merkel, a afirmat că viitorul Schengen depinde de disponibilităţile statelor UE de a participa la o schemă permanentă de distribuire a refugiaţilor pe baza cotelor obligatorii. "Distribuirea refugiaţilor în funcţie de performanţele economice şi de alte condiţii, disponibilitatea de a participa la un sistem permanent de repartizare a refugiaţilor conform cotelor vor determina dacă Spaţiul Schengen va rezista pe termen lung"
 a subliniat.

Ţările europene care nu protejează eficient frontierele şi nu acceptă cote de refugiaţi ar putea rămâne în afara unei zone "mini-Schengen" a avertizat Jeroen Dijsselbloem, ministrul olandez al Finanţelor şi liderul Eurogrup. "Există câteva ţări care poartă cele mai mari poveri în criza refugiaţilor, acceptând cei mai mulţi extracomunitari", a declarat Jeroen Dijsselbloem, menţionând Suedia, Germania, Austria, Belgia şi Olanda. "Alte ţări spun: nu este problema noastră; este a voastră. Succes!", a transmis Dijsselbloem. "Pentru menţinerea Spaţiului Schengen, trebuie protejate frontierele. Dacă nu reuşim să protejăm frontierele externe ale UE sau ale actualului Spaţiu Schengen, atunci am putea-o face într-o zonă mini-Schengen"
, a sugerat şeful Eurogrup.
Oficialii europeni au discutat posibilitatea de a suspenda Grecia din Schengen, ceea ce ar forţa cetăţenii greci să prezinte paşapoartele atunci când circulă în alte părţi ale spaţiului comun. Guvernul grec a respins acuzaţiile potrivit cărora nu depune suficiente eforturi pentru a controla fluxul de imigranţi, afirmând că unele state UE nu au furnizat ajutorul promis. În plus, autorităţile de la Atena au adoptat trei măsuri pentru a face faţă crizei imigraţiei, activând mecanismele UE de Protecţie Civilă şi RABIT şi acceptând ajutorul Frontex la frontiera cu Macedonia.
Premierul Viktor Orban a avertizat că ar fi "inacceptabil" ca cetăţenii ungari să fie privaţi de libera circulaţie în interiorul Uniunii Europene, respingând ideea ca mai multe state UE să rămână în afara unei zone "mini-Schengen". Viktor Orban a declarat  că mai multe state membre ale Uniunii Europene - în principal, cele fondatoare - au intenţionat „să se separe de ţările central şi est-europene”, de unde imigranţii pătrund în blocul comunitar. "Orice fel de mişcare care ar priva cetăţenii ungari de posibilitatea unei libere circulaţii ar fi complet inacceptabilă din punctul de vedere al Ungariei, din moment ce suntem singurul membru al spaţiului Schengen care îl protejează cu adevărat" a precizat. Viktor Orban a menţionat că ţările din Grupul Vişegrad - Cehia, Polonia, Ungaria şi Slovacia - au convenit să colaboreze pentru „a-şi proteja propriile libertăţi”, motiv pentru au fondat cercul "Prietenii Schengen".

Referitor la decizia Ungariei de a acţiona în judecată Comisia Europeană pentru decizia de a distribui refugiaţii pe baza cotelor obligatorii, premierul ungar a precizat că „mişcarea nu este simbolică”, dar „este substanţială”. În instanţă "vrem să anulăm decizia privind cotele”, pe care Ungaria le consideră contrare legislaţiei UE. "Bruxelles-ul nu ne poate spune cu cine să trăim", a menţionat Viktor Orban. Actorii politici ai lumii „trebuie să colaboreze pentru a se asigura că oricine îşi părăseşte ţara se întoarce acolo”. De aceea, „este important să se rezolve situaţia din Siria”, astfel încât „orice persoană care provine de acolo să se poată întoarce”. "Trebuie să începem să reconstruim lumea"
 a afirmat.

Legat de o iniţiativă a cetăţenilor europeni de a aplica Articolul 7 al Tratatului Uniunii Europene împotriva Ungariei, Viktor Orban a afirmat că acest lucru înseamnă "răzbunare" ca urmare a politicii ţării sale privind fenomenul de "migraţie în masă". "Sunt lideri, cercuri de afaceri, activişti pentru drepturile omului care sunt supăraţi pe unguri că se opun ideologiilor lor şi că demonstrează că este cu adevărat posibil să îşi protejeze continentul într-o manieră democratică şi luând în considerare dorinţa europenilor", a afirmat, adăugând că Ungaria se va apăra de acest „act de răzbunare  organizat de fundaţii şi activişti susţinuţi de miliardarul american de origine maghiară George Soros şi de birocraţi europeni din Bruxelles”, precum şi de „lideri europeni” care sunt de părere că "naţiunile sunt rele". Punctul de vedere al Ungariei este că "fără naţiuni nu există Europa". Premierul ungar a susţinut că apare un decalaj între cetăţenii europeni şi dorinţa liderilor, ceea ce reprezintă o problemă pentru democraţie. "Nu poţi acţiona împotriva poporului"
 a menţionat. În loc de o eră liberală, ar trebui să existe una democratică în Europa, a adăugat.
Anterior, Viktor Orban a afirmat că Tratatul fondator al Uniunii Europene trebuie revizuit. Poziţia Budapestei este că UE trebuie să-şi apere frontierele, cultura, interesele economice şi democraţia, a declarat Orban. "Tratatul fondator este, în prezent, un obstacol în calea acestui lucru (poziţia Ungariei), iar eu cred că este necesar să fie revizuit", a declarat premierul populist ungar. Pentru a face Europa eficientă, este necesară reconsiderarea problemelor de bază, a adăugat el. Întrebat dacă apreciază că sistemul Schengen este "mort", ca şi Acordurile de la Dublin, Viktor Orban a afirmat că "Dublinul este mort, Schengenul e în viaţă". Ungaria va depune eforturi hotărâte în vederea modificării actualei politici europene în domeniul migraţiei, deoarece lipsa controalelor costă vieţi pe continent şi-i expune pe europeni în mod direct pericolului, a mai declarat premierul populist ungar. Orban a reiterat, după întâlnirea cu premierul macedonean Nikola Gruevski, că Ungaria susţine eforturile Macedoniei de aderare la UE şi NATO. Este în interesul strategic al Ungariei ca fiecare ţară din balcani dintre Ungaria şi Grecia să fie membră UE şi NATO, a subliniat el. În prezent, între Ungaria şi Grecia "se cască o gaură", a apreciat Orban.
Şeful guvernului de la Budapesta a afirmat, la sfârşitul lunii noiembrie, că „toţi imigranţii din Orientul Mijlociu şi din Africa prezintă risc terorist”, întrucât nu li se cunosc identităţile. "Ţările din cadrul NATO şi Uniunii Europene sunt în război cu islamiştii din Orientul Mijlociu şi din Afganistan. De aceea, este destul de logic ca inamicii să încerce să trimită combatanţi printre imigranţii care vin în Europa", a declarat Viktor Orban. "Obiectivul prioritar, după atentatele de la Paris, este securizarea frontierelor Uniunii Europene şi verificarea tuturor celor care vin"
 a insistat premierul Ungariei. 
ATENTATELE DE LA PARIS - „UN ACT DE RĂZBOI”, „UN ATAC ÎMPOTRIVA VALORILOR UNIVERSALE”
După 10 luni de la atentatul comis la Charlie Hebdo, Parisul a fost, din nou, scena unor atacuri teroriste de amploare, care au însângerat nu doar capitala Franţei, dar întrega lume civilizată. În seara de vineri 13 noiembrie, echipe de terorişti coordonate între ele au ucis şi au rănit peste 470 de persoane în atacurile de la Paris şi în apropiere de Stade de France. 

La ora locală 21,20, mai multe atacuri armate şi explozii au izbucnit simultan în Paris. Trei explozii au răsunat în jurul incintei Stade de France, în timpul meciului amical Franţa-Germania, disputat în faţa a aproximativ 80.000 de spectatori. În tribuna oficială era prezent şi preşedintele François Hollande. În tribună se aflau, de asemenea, miniştrii de Externe ai Franţei şi Germaniei.Cel puţin una dintre explozii a fost provocată de un atentator kamikaze, care a murit după detornarea vestei cu explozibil. La Bataclan, unde se desfăşoară un concert rock al trupei Eagles of Death Metal, mai mulţi bărbaţi înarmaţi - care nu şi-au ascuns faţa - au deschid focul în sala de spectacol strigând "Allah Akbar" şi au luat spectatori ostatici. Pe strada Fontaine au Roi, în apropiere de Place de la République, cinci persoane au fost împuşcate pe terarasa pizzeriei La Cosa Nostra. Un atac a avut loc pe Bulevardul Voltaire, de cealaltă parte a Place de la République. La colţul străzilor Bichat şi Alibert, un atac armat a fost comis pe terasa restaurantului Le Petit Cambodge, soldat cu 14 morţi. Pe Rue de Charonne, martorii au auzit tiruri timp de "două sau trei minute" - 18 persoane au fost ucise.
Autorităţile franceze au decis interzicerea manifestaţiilor în regiunea pariziană până în data de 19 noiembrie, din raţiuni de siguranţă publică, pe fondul riscului terorist.  "Manifestaţiile în spaţii publice la Paris, în Hauts-de-Seine, în Seine-Saint-Denis şi în Val-de-Marne sunt interzise până în 19 noiembrie", a anunţat Poliţia franceză. Turnul Eiffel a fost închis temporar, în cursul nopţii de 13/14 noiembrie, din raţiuni de securitate. Monumentul, vizitat zilnic de 15.000 - 20.000 de turişti, "va rămâne închis până la noi ordine"
 a precizat compania care administrează edificiul, un simbol al Parisului şi al Franţei, invocând raţiuni de securitate. Partidul Socialist francez, Frontul Naţional şi formaţiunea Les Républicains şi-au suspendat campaniile electorale în vederea alegerilor regionale.


Preşedintele François Hollande a anunţat decretarea stării de urgenţă pe întreg teritoriul Franţei, în urma atacurilor teroriste din Paris. Iniţial, a anunţat închiderea frontierelor. Ulterior, Preşedinţia franceză a oferit clarificări, explicând că au fost reintroduse controale temporare la punctele vamale, circulaţia rămânând deschisă. "Preşedintele François Hollande a dispus reintroducerea urgentă a controalelor la frontiere", a transmis Palatul Elysée. "Nu este vorba de închiderea graniţelor, aşa cum anunţase iniţial preşedintele republicii"
. 

Atentatele de la Paris au fost comise de "barbari" din cadrul reţelei teroriste Stat Islamic, a declarat preşedintele Francois Hollande, catalogându-le drept "un act de război". "Franţa va fi nemiloasă cu barbarii din Statul Islamic”, a declarat Hollande după reuniunea Consiliului francez pentru apărarea naţională. "Este vorba de un act de război pregătit, organizat şi plănuit din afara Franţei", a adăugat liderul de la Elysées. "Ceea ce s-a produs în Paris (...) este un act de război şi, în contextul războiului, trebuie să luăm deciziile adecvate. Asistăm la un act terorist comis de Statul Islamic împotriva unei ţări libere. Un act de o barbarie absolută"
 a subliniat Hollande. Franţa participă la coaliţia internaţională care efectuează raiduri aeriene în Siria şi Irak împotriva reţelei teroriste Stat Islamic..

Administraţia Hollande a decis mobilizarea a 1.500 de militari în întreaga ţară, pentru misiuni de ajutare a Poliţiei şi Jandarmeriei, în contextul atentatelor de la Paris. "Aproximativ 1.500 de militari suplimentari au fost mobilizaţi" începând cu seara în care au fost comise atentatele, a transmis Palatul Elysée. "Au fost adoptate două decrete: primul se referă la decretarea stării de urgenţă, iar al doilea, la o serie de măsuri speciale adoptate în regiunea Ile-de-France. Dispoziţiile permit plasarea în arest preventiv la domiciliu a tuturor persoanelor considerate periculoase"
.

Unii dintre autorii atacurilor teroriste comise la Paris au reuşit să fugă, fiind căutaţi în mod activ, a declarat procurorul regional François Molins. Doi dintre autorii atentatelor care au murit au fost identificaţi, unul fiind cetăţean sirian - celălalt, francez. La locul unui atentat a fost găsit un paşaport egiptean. Paşaportul aparţinea unui imigrant care fusese înregistrat de autorităţile greceşti la începutul lunii octombrie, după ce ajunsese în insula Leros, a anunţat viceministrul grec responsabil de activitatea poliţiei. "Deţinătorul paşaportului a traversat insula Leros în data de 3 octombrie 2015, unde a fost identificat conform reglementărilor europene"
 a declarat un oficial grec, care nu a precizat dacă paşaportul fusese verificat şi în alte ţări prin care deţinătorul acestuia ar fi trecut înainte de a ajunge în Franţa. Potrivit poliţiei elene, autorităţile franceze au solicitat altor ţări europene, printre care şi Grecia, să verifice deţinătorul paşaportului sirian descoperit printre corpurile atacatorilor kamikaze din apropierea Stade de France.
Specialişti ai poliţiei franceze au afirmat că atacurile au fost comise de terorişti bine antrenaţi, cel mai probabil de combatanţi reveniţi din Siria şi Irak. "Nu erau persoane care descoperiseră acum mania armelor de foc. Erau indivizi care ştiau să încarce metodic armele. Erau ca nişte maşini de război, omorau metodic persoanele întinse pe podea"
 a precizat un martor de la Bataclan. 

Statul Islamic a revendicat atentatele de la Paris, ameninţând cu noi atacuri
Reţeaua teroristă Stat Islamic a revendicat atentatele de la Paris, calificându-le "un miracol". Într-o înregistrare postată după revendicare, Statul Islamic a afirmat că atacurile sunt o replică „la ofensele aduse profetului Mahomed şi la raidurile aeriene efectuate de Franţa în Siria şi Irak”
. 

Atentatele din Paris au fost comise de „mujahedini care purtau centuri explozive”, a precizat Statul Islamic, subliniind că zonele vizate din capitala Franţei fuseseră studiate cu atenţie. "Într-adevăr, luptătorilor noştri li s-a ordonat să atace necredincioşii oriunde i-ar întâlni, deci, ce mai aşteptaţi? Avem arme şi maşini disponibile, la fel şi ţinte care să fie atacate", a afirmat, în înregistrarea video, un militant al organizaţiei teroriste. "Avem chiar şi otravă, aşa că otrăviţi apa şi mâncarea inamicilor lui Allah". "Atentatele comise la Paris sunt un miracol"
.
Simpatizanţii organizaţiilor teroriste au celebrat atentatele de la Paris a anunţat Institutul SITE, specializat în monitorizarea site-urilor islamiste. Mişcarea Talibanilor Pakistanezi a salutat atentatele comise în Franţa, afirmând că sunt justificate în urma bombardamentelor efectuate de francezi împotriva musulmanilor. "Parisul arde şi, în curând, toată lumea va simţi amărăciunea", au transmis simpatizanţi islamişti. "Atacurile comise la Paris sunt justificate pentru că numeroşi musulmani au murit în raiduri aeriene comise de Franţa"
 a declarat Ehsansullah Ehsan, purtătorul de cuvânt al grupării fundamentaliste Jamat-ut-Ahbar, afiliată Mişcării Talibanilor Pakistanezi. 

Statul Islamic a ameninţat că va comite, în ţări europene şi în Statele Unite, atentate similare cu cele de la Paris, potrivit unei înregistrări video difuzate la câteva zile după atacurile din capitala Franţei. Organizaţia fundamentalistă a avertizat că toate ţările care participă la coaliţia care efectuează bombardamente în Siria şi Irak se vor confrunta cu atentate de genul celor de la Paris. "Le transmitem ţărilor care participă la campania cruciaţilor că veţi avea soarta Franţei, că Allah veghează; într-o bună zi, vom lovi America şi centrul acesteia, Washingtonul", a afirmat, într-o înregistrare video transmisă de Statl Islamic, un bărbat care s-a prezentat Al-Gharib Algerianul. "Le spun ţărilor europene că vom veni, cu bombe, cu centuri explozive şi arme de foc; nu ne veţi putea opri, pentru că acum suntem mai puternici decât eram"
. 

Franţa va continua intervenţia în Siria pentru a lovi Statul Islamic, a declarat premierul francez, Manuel Valls, după ce Statul Islamic a revendicat atentatele din Paris, soldate aproape 500 de morţi şi răniţi. "Suntem în război", "vom acţiona şi vom ataca acest duşman jihadist pentru a-l distruge" în Franţa, în Europa, în Siria şi Irak, a declarat Manuel Valls, adăugând că replica Franţei va fi pe măsura atentatelor din Paris, iar guvernul le va oferi autorităţilor de pe tot teritoriul Franţei „resurse extinse” pentru a lupta împotriva „unui duşman foarte bine organizat"
. 
Suspecţi arestaţi în alte ţări din Europa
Patru persoane au fost arestate de autorităţile belgiene, după ce au avut loc mai multe percheziţii în Bruxelles în urma atentatelor teroriste din Paris. Percheziţiile au avut loc în localitatea Molenbeek-Saint-Jean, care aparţine administrativ de Bruxelles. Ministrul belgian al Justiţiei, Koen Geens a declarat că aceste arestări "pot fi văzute ca având legătură cu un autoturism Polo de culoare gri, înmatriculat în Belgia, găsit în faţa sălii Bataclan"
, unul dintre locurile în care au avut loc atentatele teroriste din Paris. Mai mulţi martori au declarat că atacatorii au sosit la bordului unui autoturism înmatriculat în Belgia. Localitatea Molenbeek este, de mai mulţi ani, unul dintre centrele militanţilor islamişti radicali din Belgia. Mulţi tineri pleacă de aici spre zonele de conflict din Siria, pentru a lupta alături de militanţii Statului Islamic din ţară. 

După trei zile de la atentatele din Paris, poliţia sârbă a arestat un migrant care avea asupra sa un paşaport sirian - pe acelaşi nume ca cel descoperit la Paris, în unul dintre locurile în care au fost comise atacurile.  "Documentul, care conţine acelaşi nume şi aceleaşi date, dar altă fotografie, a fost descoperit la centrul de primire de la Presevo, iar persoana care-l deţinea a fost reţinută cu scopul să fie interogată"
. Un paşaport sirian pe numele lui Ahmad alMohammad, în vârstă de 25 de ani, a fost găsit la Stade de France. Un imigrant care se afla în posesia acestui document a fost înregistrat pe Insula greacă Leros, pe 3 octombrie. El a depus cerere de azil în Serbia, la centrul de la Presevo, după care i s-a pierdut urma în Croaţia. 

Un individ din Muntenegru acuzat de trafic de armament a fost arestat în sudul Germaniei, în timp ce se îndrepta spre Paris, existând suspiciuni că ar putea fi implicat în planul atentatelor. Bărbatul, care transporta pistoale, grenade şi substanţe explozive a fost arestat preventiv pe Autostrada germană A8, în apropiere de München.  "Există indicii importante că acest individ se îndrepta spre Paris"
 a precizat un oficial din cadrul anchetei.

Obama:  “Un atac împotriva omenirii şi a valorilor universale”

Preşedintele SUA, Barack Obama, a condamnat vehement atentatele de la Paris, afirmând că este vorba de "atacuri împotriva valorilor universale" şi a promis asistenţă Franţei.  "Nu este vorba doar de un atac împotriva Parisului sau împotriva Franţei, este vorba de un atac împotriva întregii omeniri şi a valorilor universale", a declarat Barack Obama. "Statele Unite sunt pregătite să ofere asistenţă; suntem alături de Franţa"
. 

Autorităţile din Statele Unite au sporit măsurile de securitate după atentatele islamiste din Paris. Poliţia din New York a mobilizat efective suplimentare în zonele turistice şi în faţa Consulatului Franţei. Măsuri similare au fost anunţate în Washington, în Boston şi în Chicago. Compania aeriană American Airlines a suspendat temporar cursele aeriene cu destinaţia Paris. 

Reacţii ale liderilor europeni

Uniunea Europeană este "profund şocată" de atentatele comise la Paris, au anunţat liderii statelor membre UE şi ai ţărilor europene, dând asigurări că ameninţarea teroristă va fi depăşită prin solidaritate. "Uniunea Europeană este profund şocată şi în doliu după atentatele de la Paris. Este vorba de un atac împotriva noastră, a tuturor" s-a precizat într-un comunicat difuzat de Comisia Europeană. "Vom face faţă acestei ameninţări teroriste împreună, cu toate mijloacele necesare şi cu determinare". "Franţa este o naţiune măreaţă şi puternică. Valorile de libertate, egalitate şi fraternitate au inspirat şi vor continua să inspire Uniunea Europeană"
 se mai menţionează în comunicat.
Donald Tusk, preşedintele Consiliului European, s-a declarat "şocat" de atacurile teroriste comise la Paris. "Urmăresc şocat atacurile de la Paris", a transmis Donald Tusk. "Exprim deplina solidaritate şi compasiune pentru poporul francez şi pentru autorităţi"
.

Regina Elizabeth a II-a a Marii Britanii s-a declarat "profund şocată" de atacurile teroriste de la Paris, transmiţându-i condoleanţe preşedintelui Franţei, François Hollande. "Prinţul Philip şi cu mine suntem profund şocaţi şi întristaţi de teribilele pierderi de vieţi omeneşti de la Paris. Prezentăm cele mai sincere condoleanţe rudelor celor decedaţi şi poporului francez"
 a transmis regina Marii Britanii.
David Cameron a exprimat solidaritate faţă de poporul francez "Sunt şocat de evenimentele petrecute la Paris" a transmis David Cameron. "Gândurile şi rugăciunile noastre sunt pentru poporul francez. Vom face totul pentru a oferi susţinere"
 a subliniat premierul britanic.

Cancelarul german a condamnat atentatele de la Paris, exprimându-şi solidaritatea.. "Sunt profund şocată de ştirile şi imaginile care vin de la Paris" a declarat Angela Merkel. "În aceste momente, gândurile mele sunt alături de victimele acestor atacuri teroriste şi de locuitorii Parisului"
.

Pe de altă parte, Vaticanul a condamnat în mod vehement atentatele islamiste comise la Paris, catalogându-le drept "violenţă teroristă nebunească". "Papa Francisc şi toţi iubitorii de pace condamnă atentatele în cel mai radical mod" a declarat monseniorul Federico Lombardi, purtătorul de cuvânt al Suveranului Pontif. "Crimele de la Paris sunt violenţă teroristă nebunească; este necesar un răspuns decisiv pentru contracararea urii criminale"
 a subliniat reprezentantul Vaticanului. 


Polonia a decis să nu mai accepte cotele obligatorii privind distribuirea refugiaţilor impuse de Uniunea Europeană, în contextul atentatelor din Franţa. "Polonia nu mai poate accepta imigranţi în cadrul sistemului Uniunii Europene de cote", a transmis  Konrad Szymanski, ministrul polonez pentru Afaceri Europene. "În contextul tragicelor evenimente de la Paris, nu vedem posibilităţile politice de implementare a sistemului"
 a precizat  Konrad Szymanski.
Iranul a condamnat atentatele de la Paris

Preşedintele iranian, Hassan Rohani, a condamnat în termeni duri atentatele de la Paris şi a anulat vizitele în Franţa şi Italia. "Am fost eu însumi victima terorismului, iar lupta împotriva acestui fenomen trebuie să continue" a declarat Hassan Rohani. 
Preşedintele Iranului urma să se deplaseze în Franţa şi Italia, dar vizitele oficiale au fost anulate după atentatele din Paris. "Grupurile teroriste care comit atentate de genul celor de la Paris nu au principii morale şi nu au nici o loialitate pentru religiile pe care le promovează"
 a afirmat Hossein Jaber Ansari, purtător de cuvânt al Ministerului iranian de Externe.

Bashar al-Assad: „Franţa a descoperit situaţia cu care se confruntă Siria”

Franţa s-a confruntat cu situaţia prin care Siria trece de cinci ani, a reacţionat preşedintele sirian, Bashar al-Assad, la atentatele din Paris. Politica Franţei în Orientul Mijlociu a contribuit la expansiunea terorismului, mai susţine preşedintele sirian. Le Figaro "Franţa a descoperit o situaţie cu care Siria se confruntă de cinci ani" a declarat liderul de la Damasc, contestat puternic de Administraţia Hollande. "Politicile eronate adoptate de ţările occidentale, în special de Franţa, în regiunea Orientului Mijlociu au contribuit la expansiunea terorismului"
 a subliniat Bashar al-Assad.

Franţa a început o campanie militară împotriva militanţilor organizaţiei teroriste Stat Islamic în Siria la sfârşitul lunii septembrie. Preşedintele francez, François Hollande, a criticat în repetate rânduri politica dusă de regimul Bashar al-Assad, susţinând că plecarea acestuia de la conducerea Siriei ar putea pune capăt războiului civil din ţară, în care sunt implicate şi organizaţii teroriste.

Putin: “Statul Islamic, finanţat şi de ţări membre ale G20”

Reţeaua teroristă Stat Islamic primeşte fonduri din 40 de ţări, inclusiv din state membre G20, a afirmat preşedintele Rusiei, Vladimir Putin. „În cursul reuniunii G20, le-am prezentat colegilor exemple din datele pe care le deţinem despre finanţarea filialelor Statului Islamic. Fondurile provin din 40 de ţări, printre acestea figurând şi state membre G20" a declarat liderul de la Kremlin. 
Preşedintele Rusiei a cerut blocarea urgentă a tranzacţiilor ilegale cu petrol efectuate în Irak şi Siria de reţeaua teroristă Stat Islamic. "Le-am arătat colegilor noştri imagini filmate prin satelit care arată amploarea comerţului ilegal cu produse petroliere. Coloana de vehicule-cisternă se întindea pe zeci de kilometri"
 a afirmat Vladimir Putin, reiterând  disponibilitatea Moscovei de a susţine opoziţia din Siria în eforturile de a lupta împotriva Statului Islamic.

Avertisment CIA: atentatele din Paris nu au fost un eveniment izolat

Directorul Agenţiei Centrale americane de Informaţii, John Brennan, a avertizat  că atacurile din Paris revendicate de Statul Islamic nu au fost un "evenimet izolat", iar militanţii islamişti ar putea avea pregătite operaţiuni similare. "Mulţi dintre partenerii noştri europeni se confruntă cu o varietate de probleme în ceea ce priveşte numărul de indivizi care au călătorit spre Siria şi Irak şi înapoi spre Europa şi, prin urmare, capacitatea lor de a monitoriza şi de a-i supraveghea pe aceşti indivizi este supusă unei presiuni" a afirmat Brennan. Directorul CIA a făcut aceste comentarii la Institutul pentru Politici de la Washington, în contextul în care Franţa, Belgia şi alte ţări au intensificat urmărirea suspecţilor de comiterea atacurilor din Paris.

John Brennan a precizat că atacurile de la Paris şi „bombardarea” avionului rus în Egipt, soldată cu moartea a 224 de pasageri şi a membrilor echipajului, "poartă marca" grupării islamiste. „Se pare că reţeaua Stat Islamic, care a ameninţat într-o nouă înregistrare video că va lansa un atac în Washington, a format o ramură de operaţiuni externe. Există posibilitatea ca această ramură să fi pregătit lovituri care să urmeze atacurilor de la Paris” a afirmat directorul CIA. "Aş anticipa că aceasta nu este singura operaţiune pe care Statul Islamic o are în desfăşurare. Iar serviciile de securitate din Europa şi din alte locuri lucrează intens pentru a vedea ce altceva pot face pentru a o descoperi". Potrivit lui Brennan, plănuirea atentă a atacurilor de la Paris s-a desfăşurat pe parcursul mai multor luni. Atacurile „nu au surprins comunitatea americană de informaţii”, care „a ştiut că Statul Islamic plănuia să lovească undeva în afara Orientului Mijlociu” şi "se gândea la Europa în mod special", a declarat Brennan. "În mod clar nu  aş considera atentatele de la Paris un eveniment singular"
 a subliniat.

Se estimează că aproximativ 5.000 de europeni au plecat să lupte în Siria, din 2011. Printre aceştia se numări aproximativ 1.400 de cetăţeni francezi, dintre care în jur de 900 s-au întors în Franţa. Mai mult, între 10.000 şi 20.000 de persoane au fost semnalate de autorităţile franceze ca potenţiale ameninţări la adresa securităţii, a afirmat Roland Jacquard, expert francez în combaterea terorismului. "Ne aflăm într-o situaţie în care serviciile sunt depăşite. Ele se aşteaptă să se întâmple ceva, însă nu ştiu unde şi trebuie să înţelegeţi stresul la care sunt supuse"
 a afirmat Nathalie Goulet, şeful unei anchete a Senatului francez privind reţelele islamiste.

Marine Le Pen: “Fundamentalismul islamic trebuie distrus”

Marine Le Pen, lider al Frontul Naţional, a afirmat că francezii nu mai sunt în siguranţă, cerând stabilirea clară a prietenilor şi inamicilor Franţei, închiderea moscheilor radicale şi distrugerea fundamentalismului islamic. "Trăim momente de groază, este o tragedie naţională. Franţa şi cetăţenii francezi nu mai sunt în siguranţă, eu am obligaţia să spun asta. (...) Franţa trebuie să stabilească clar cine îi sunt aliaţii şi care îi sunt inamicii. (...) Preşedintele Republicii a decretat starea de urgenţă şi a instituit controale la frontiere; este bine. (...) Orice ar spune Uniunea Europeană, Franţa trebuie să-şi recapete frontierele în mod definitiv" a declarat Marine Le Pen după atentatele de la Paris. "Franţa a devenit vulnerabilă, trebuie să se reînarmeze", a adăugat liderul Frontului Naţional. "Fundamentalismul islamic trebuie distrus. Moscheile radicale trebuie închise, străinii care instigă la ură trebuie expulzaţi, la fel şi imigranţii clandestini care nu fac nimic la noi"
 a subliniat Marine Le Pen.
Fostul preşedinte francez, Nicolas Sarkozy, a cerut "reevaluări majore pentru ca securitatea francezilor să fie pe deplin asigurată". "Teroriştii au declarat război Franţei. Războiul pe care trebuie să-l purtăm este total, obligaţia noastră este să ţinem cont de gravitatea extremă a situaţiei şi să tragem toate concluziile în privinţa măsurilor" care trebuie luate, a precizat, cu menţiunea că „naţiunea franceză trebuie să rămână unită". "Dincolo de necesara stare de urgenţă şi de controalele la frontiere, noi susţinem toate deciziile care vor merge în sensul unei întăriri drastice a măsurilor de securitate care vor permite să protejăm viaţa compatrioţilor noştri"
. 
Cooperare ruso-americană

Franţa „caută să obţină” susţinerea Rusiei în cadrul unei "mari coaliţii" în lupta împotriva Statului Islamic, care a revendicat atacurile sângeroase din capitala franceză, după ce Parisul a criticat permanent atitudinea Moscovei în Siria. Însă "diplomaţia franceză nu are o marjă de manevră foarte mare" în voinţa sa de a risposta „imediat şi cu putere” la „atacurile organizaţiei jihadiste care au uluit ţara” a apreciat Bertrand Badie, expert în relaţii internaţionale de la Sciences Po din Paris. "Lucrurile se joacă între ruşi şi americani, iar noi încercăm să intrăm în joc"
 a completat.

Preşedintele francez François Hollande a făcut apel, în faţa Parlamentului reunit în Congres, la Versailles, la "o unire a tuturor celor care pot lupta în mod real împotriva acestei armate teroriste", anunţând că se va întâlni cu omologii săi american, Barack Obama, şi rus, Vladimir Putin. Este vorba, a adăugat Hollande, despre "unirea forţele" şi de a forma "o unică şi mare coaliţie" împotriva Statului Islamic. Este o schimbare de ton faţă de Moscova, căreia Parisul i-a reproşat că îl susţine pe Bashar al-Assad şi că îşi concentrează atacurile aeriene asupra grupărilor rebele, cruţând poziţiile Statului Islamic. O altă schimbare de ton notabilă în poziţia franceză constă în faptul că Parisul nu mai este adeptul unei poziţii tranşante . Bashar al-Assad "nu poate constitui ieşirea din conflictul sirian", însă "inamicul nostru este Statul Islamic"
 a subliniat Hollande. 
"Este indispensabil" să se formeze o coaliţie internaţională antiteroristă, a subliniat Vladimir Putin în 16 noiembrie. "Am auzit într-una de la prietenii noştri francezi că soluţionarea problemei plecării preşedintelui al-Assad ar trebui să fie o condiţie prealabilă a schimbărilor politice (...). A protejat, oare, acest lucru Parisul de atacul terorist? Nu"
. Liderul de la Kremlin a precizat că Rusia îşi "intensifică" atacurile aeriene în Siria. 
Vladimir Putin a ordonat, în 17 noiembrie, navelor ruseşti de război prezente în Marea Mediterană să intre "în contact direct" cu portavionul Charles de Gaulle şi să coopereze cu aliaţii francezi, în lupta de combatere a grupării teroriste Statul Islamic. "Un detaşament naval francez condus de un portavion va sosi curând în sectorul vostru. Trebuie să stabiliţi un contact direct cu francezii şi să cooperaţi cu ei ca aliaţi"
 a declarat Vladimir Putin la o reuniune a Statului Major al armatei ruse pe tema operaţiunilor militare în Siria. 

Portavionul francez va fi deportat în partea orientală a Mării Mediterane mai devreme decât în Golful Persic, pentru a ajunge mai rapid în zonă, a precizat o sursă militară după anunţul făcut de Hollande în privinţa plecării ambarcaţiunii pentru a participa la operaţiunile militare aeriene ale Franţei din Siria împotriva organizaţiei teroriste Statul Islamic, care a revendicat atacurile de la Paris din 13 noiembrie. Cu 26 de avioane de vânătoare la bord - 18 avioane de vânătoare Rafale şi opt Super Etendard -, portavionul Charles de Gaulle creşte considerabil capacitatea forţelor aeriene franceze în regiune, reducând timpul de zbor pentru raportarea misiunilor realizate în prezent în regiunea golfului.

"În prezent, care este prioritatea? Debarasarea de Bashar sau zdrobirea Statului Islamic? Răspunsul este cât se poate de clar: zdrobirea Statului Islamic" a afirmat fostul premier francez, Alain Juppé, cu menţiunea că Parisul s-a înşelat, inclusiv când era şeful diplomaţiei franceze. "Preşedintele Republicii are dreptate să încerce să constituie o coaliţie unică: americani, ruşi, francezi, iranieni (...). Este adevărat că e o schimbare a liniei pe care o urmam practic din 2011, dar lumea s-a schimbat"
. Poziţia franceză "este, într-un fel, o mână întinsă ruşilor, atât timp cât ruşii vor viza Statul Islamic şi nu-i vor mai viza pe inamicii lui al-Assad"
 a afimat François Heisbourg, preşedintele International Institute for Strategic Studies , cu sediul la Londra.

Anonymous  a declarat război cibernetic Statului Islamic

Hackeri francezi din Anonymous au lansat o înregistrare video online în care declară război Statului Islamic, după atentatele teroriste de la Paris, anunţând atacuri cibernetice puternice împotriva teroriştilor islamişti. Mesajul a fost transmis de o persoană mascată, care a menţionat că moartea victimelor din Paris nu poate rămâne nepedepsită.

"Activişti Anonymous din toată lumea vă vor vâna. Da, pe voi, paraziţii care ucid victime nevinovate, vă vom vâna la fel cum am făcut cu cei care au comandat atacurile de la Charlie Hebdo. Aşa că, pregătiţi-vă pentru o reacţie masivă din partea Anonymous. Fiţi conştienţi de faptul că nu vom renunţa niciodată. Vom lansa cea mai mare acţiune împotriva voastră, aşteptaţi-vă la foarte multe atacuri cibernetice. Războiul a fost declarat. Pregătiţi-vă! Şi ţineţi mine, poporul francez este mai puternic decât voi şi va ieşi din această atrocitate şi mai puternic"
 a fost mesajul transmis de Anonymus. În luna ianuarie, după atacurile teroriste de la Charlie Hebdo, hackerii francezi şi belgieni au blocat un site francez care susţinea Statul Islamic şi peste 1500 de pagini de Twitter şi Facebook ale unor susţinători ai organizaţiei teroriste.

Pro şi contra Serviciilor franceze de informaţii
Serviciile franceze de informaţii au făcut  obiectul unor critici dure pentru faptul că nu au reuşit să prevină atacurile sângeroase din Paris, revendicate de Statul Islamic. AFP Eşecul interceptării unuia dintre atacatorii sinucigaşi în masacrul de la Bataclan a provocat îngrijorări. Pe numele acestuia fusese întocmit un dosar în 2012, după ce  încercase, fără succes. să ajungă în Yemen. Un an mai târziu a reuşit să plece în Siria, ceea ce a dus la emiterea unui mandat internaţional de arestare. Acest lucru nu l-a împiedicat să se întoarcă în Franţa şi să ia parte la atentatele din Paris. "Avem o problemă în ceea ce priveşte controlul frontierelor Schengen - o problemă mare" a declarat Alain Chouet, fost director în cadrul Serviciului francez de informaţii externe, DGSE. "Aceşti tipi înţeleg foarte bine tehnicile de intrare şi ieşire prin zona Schengen. Le-au practicat mult"
 a apreciat.

Serviciile de informaţii au fost criticate, de asemenea, în legătură cu un atacator înarmat - Omar Ismail Mostefai - care şi-a detonat centura de explozivi la Bataclan. Acesta se afla pe "radarele" serviciilor din 2010 şi avea o fişă "S" pentru "securitatea statului", ca extemist cunoscut. Turcia a anunţat că a alertat Franţa, de două ori, cu privire la faptul că acesta reprezenta o ameninţare potenţială, după ce Mostefai a intrat pe teritoriul turc în 2013 - se pare în drum către Siria. Însă Turcia "nu a primit niciodată un răspuns de la Franţa"
 a declarat la Ankara, un oficial turc de rang înalt.

Belgia reprezintă altă problemă majoră pentru securitatea europeană, mai mulţi dintre atacatorii de la Paris fiind cunoscuţi de poliţia locală, „care a făcut prea puţin” pentru a le urmări mişcările. "Dacă belgienii nu ne avertizează, noi nu putem face nimic" a declarat o sursă din cadrul poliţiei.

În pofida criticilor, unii experţi au apreciat că amploarea provocării face imposibilă o urmărire totală. „Serviciile franceze vor fi arătate cu degetul, dar, având în vedere numărul mare de persoane pe care îl are de monitorizat, ele consideră acest lucru copleşitor şi este posibil ca unii să scape, întotdeauna, prin ochiurile plasei"
 a declarat Kit Nicholl, analist în domeniul securităţii franceze la IHS Country Risk din Londra.

Între jihadiştii străini care luptă în Siria şi Irak, cei mai mulţi provin din Franţa. Peste 10.000 de persoane au fişe "S", ca potenţiali extremişti. Franţa a adoptat, în vară, un nou cadru juridic care oferă autorităţilor puteri extinse, inclusiv inclusiv în sensul interceptării convorbiri telefonice şi mesajelor online, fără o supervizare judiciară fermă. Odată cu dosarul fraţilor Kouachi, care au comis atacuri la sediul revistei Charlie Hebdo în luna ianuarie, "este clar că problema nu este identificarea potenţialilor terorişti, dar o lipsă a resurselor care să analizeze şi evalueze", a apreciat Nicholl. "Cei antrenaţi în străinătate vor şti. Probabil, cum să ocolească supravegherea, fie evitând total comunicaţiile, fie folosind tehnologii de încriptare, care progresează într-un asemenea ritm încât este dificil ca agenţiile de informaţii să-şi păstreze avansul"
.

Un specialist în contraterorism care a activat în cadrul DGSE a declarat, sub protecţia anonimatului, că există trei teorii. "Fie nimeni nu a văzut nimic - iar aceasta este cea mai mare îngrijorare, fie au fost văzute lucruri pe care nu au fost înţelese - ceea ce este, de asemenea, o problemă, fie au fost văzute lucruri şi, cu toate acestea, atentatorii au putut comite atacul" a declarat. "Asta înseamnă că avem fie o problemă de informaţii, fie o problemă de analiză a informaţiilor, fie a lanţului de comandă între serviciile de securitate. Provocarea a fost îngreunată de faptul că atacul a fost plănuit în Belgia" a continuat. "Este necesar să se spună că, în pofida faptului că belgienii au cea mai mare proporţie de persoane care pleacă în Siria, ei nu se ridică la înălţimea sarcinii. Mulţi dintre tipii din acest grup erau cunoscuţi la Bruxelles" a subliniat specialistul. "Cineva a dat-o în bară"
 a apreciat.

Oficiali din domeniul luptei împotriva terorismului sunt nevoiţi să ia decizii dificile în legătură cu persoanele către care să direcţioneze, cu prioritate, resurse limitate. "Acest lucru nu mă lasă să dorm noaptea" a declarat un oficial francez din domeniul luptei împotriva terorismului, referindu-se la "cum să pui numele corecte la locul corect pe listă - suntem foarte departe de a fi o ştiinţă exactă"
.  

Principalele acţiuni teroriste din Franţa, în ultimii ani

Atentatele comise în 13 noiembrie la Paris, care au determinat decretarea stării de urgenţă în Franţa, au fost ultimele dintr-un şir de acţiuni teroriste.
2015

- 13 noiembrie
Trei explozii, comise de terorişti sinucigaşi, au avut loc lângă Stade de France, în timpul unui meci de fotbal între reprezentativele Franţei şi Germaniei. La meci asista şi preşedintele Francois Hollande, care a fost evacuat în siguranţă. În paralel, terorişti au deschis focul cu arme automate la restaurante şi terase din zonele Bichat, Charonne şi Bataclan, situate în centrul Parisului. În sala de concerte Bataclan persoane înarmate au ucis zeci de persoane şi au luat ostatice alte câteva sute.

- 11 noiembrie
Autorităţile franceze au anunţat dejucarea unui atentat care urma să fie comis la cea mai mare bază a Marinei militare franceze - la Toulon. Serviciile speciale franceze au arestat, anterior, un bărbat de 25 de ani cu cetăţenie franceză, numit Hakim, care a mărturisit că voia să plece în Siria, dar nu a putut întrucât i-a fost confiscat paşaportul şi  a decis să comită un atentat împotriva marinei. Era supravegheat de un an si a fost arestat când încerca să procure explozibili. Portul militar de la Toulon, unde lucrează 12.000 de militari, găzduieşte un portavion şi mai multe submarine nucleare de atac.

- 22 august
Un militant islamist, Ayoub El-Khazzani, a încercat să deschidă focul într-un tren Thalys care circula pe ruta Amsterdam - Paris. Teroristul a rănit trei persoane, înainte de a fi imobilizat de doi militari americani care erau pasageri în tren. În 26 august, preşedintele François Hollande avertiza că Franţa riscă să fie vizată de noi atacuri islamiste. "Încă suntem expuşi. Agresiunea (...) care putea degenera într-un carnagiu monstruos este o nouă dovadă că trebuie să ne pregătim de alte atacuri şi trebuie să ne apărăm", spunea preşedintele Franţei, într-un discurs rostit în faţa diplomaţilor, la Paris.

- 26 iunie
Atacatori care au afirmat că fac parte din gruparea teroristă Stat Islamic au comis un atentat la uzina chimică Air Products din Saint-Quentin-Fallavier, provocând moartea unei persoane şi rănirea altor două. Surse apropiate anchetei au declarat că o maşină a pătruns în interiorul uzinei cu puţin timp înainte de ora locală 10.00, a făcut mai multe viraje, apoi a lovit buteliile de gaz din curte, declanşând cel puţin o explozie. De asemenea, un bărbat a fost decapitat în curtea uzinei. Capul acestuia a fost găsit la câţiva metri distanţă de corp, agăţat de gard şi acoperit cu inscripţii în limba arabă.

- 22 aprilie
Un student cu dublă cetăţenie - franceză şi algeriană - a fost arestat la Paris în timp ce pregătea, potrivit poliţiei, un atentat "iminent" împotriva unor biserici. Avea armament de război asupra sa, fiind cunoscut că voia să plece să se alăture jihadiştilor, în Siria. În 23 aprilie, premierul francez Manuel Valls declara că, în Franţa, cinci atentate au fost dejucate în ultimele luni. "Ameninţarea nu a fost niciodată atât de mare, nu ne-am confruntat niciodată cu acest tip de terorism în istoria noastră".

- 3 februarie
Trei militari aflaţi în faţa unui centru comunitar evreiesc din Nisa au fost atacaţi cu un cuţit. Bărbatul arestat în acest caz, Moussa Coulibaly, şi-a exprimat ura faţă de Franţa, poliţie, militari şi evrei.

- 8 ianuarie
Amédy Coulibaly a ucis o poliţistă municipală şi a rănit un agent municipal la Montrouge (Hauts-de-Seine), după care, o zi mai târziu, a luat mai multe persoane ostatice, într-un magazin alimentar kasher la Porte de Vincennes, în Paris. A ucis patru persoane şi a fost împuşcat într-un asalt RAID, în 9 ianuarie.

- 7 ianuarie
Doi militanţi islamişti - fraţii Chérif şi Saïd Kouachi - au luat cu asalt redacţia săptămânalui satiric Charlie Hebdo. Cei doi atacatori, mascaţi şi înarmaţi, au pătruns în birourile publicaţiei, au tras cu arme automate, iar 12 oameni - zece jurnalişti şi doi poliţişti - au fost ucişi. Alţi 11 au fost răniţi. Atentatul terorist a îngrozit întreaga lume. Potrivit unei declaraţii făcute ulterior de reprezentanţii filialei Al-Qaeda din Yemen, care au asumat atacul, jurnaliştii francezi au fost pedepsiţi pentru a fi batjocorit, prin caricaturi, imaginea profetului Mahomed.

2014

- 20 decembrie
Un bărbat de 20 de ani a atacat poliţişti, cu un cuţit, strigând "Allah Akbar", la comisariatul din Joué-lès-Tours (Indre-et-Loire). A fost împuşcat.

2013

- 25 mai
Un tânăr militar aflat în post a fost agresat cu un cutter, în La Défense, de un tânăr convertit la Islam. Acesta din urmă, arestat câteva zile mai târziu, a recunoscut că a acţionat din raţiuni islamiste.

2012

- 11-19 martie
Mohamed Merah, un delincvent având legături cu Al-Qaida, a ucis prin împuşcare trei militari, în 11 şi 15 martie, la Toulouse şi Montauban. În 19 martie a ucis trei copii şi un cadru didactic la un colegiu evreiesc de la Toulouse. La rândul său, a fost împuşcat mortal în timpul unei intervenţii a Poliţiei, în 22 martie.
Francezii, dispuşi să renunţe la libertăţi individuale în favoarea securităţii

Cei mai mulţi dintre cetăţenii francezi sunt dispuşi să accepte mai multe controale şi limitarea unora dintre libertăţile indivisuale în favoarea creşterii nivelului de securitate în Franţa, arată un sondaj realizat de Institutul Ifop,  comandat de Le Figaro 

Potrivit sondajului, 84% dintre francezi sunt de acord să accepte mai multe controale şi o anumită limitare a libertăţilor şi drepturilor, pentru sporirea nivelului de securitate. În acelaşi timp, 98% dintre persoanele intervievate consideră că nivelul ameninţării teroriste rămâne ridicat. Aproximativ 50% dintre francezi au încredere în măsurile de securitate adoptate de Administraţia Hollande. 
CONFERINŢA ONU DESTINATĂ MEDIULUI: 

ACORD ISTORIC ÎMPOTRIVA ÎNCĂLZIRII GLOBALE

Cea de a 21-a Conferinţă a părţilor semnatare ale Convenţiei ONU privind modificările climatice (CCNUCC), desfăşurată la Le Bourget, în apropiere de Paris,  a constituit cadrul în care negociatori din 195 de ţări au început o cursă contra cronometru în încercarea de a încheia un prim acord universal în lupta împotriva încălzirii globale. Cei 150 de şefi de stat şi de guverne prezenţi la summit au fost primiţi în parcul expoziţional din Le Bourget de preşedintele François Hollande. Oficialii francezi nu s-au lăsat intimidaţi de atentate comise la Paris şi au declinat propunerea Organizaţiei Naţiunilor Unite în sensul amânării conferinţei pentru mediu. 

Capitala Franţei a devenit unul dintre cele mai securizate locuri din lume, efectivele forţelor de ordine fiind dublate pentru organizarea Conferinţei internaţionale asupra schimbărilor climatic. Mai multe axe rutiere au fost parţial blocate, pentru a permite deplasarea coloanelor oficiale în capitală, iar “locuitorii din Île-de-France au fost îndemnaţi să evite deplasările cu autoturismele personale”
. Pentru a încuraja populaţia în acest sens, transportul în comun a fost gratuit, în 30 noiembrie, în toată zona Ile-de-France. 
De la această reuniune fără precedent a liderilor lumii este aşteptat un "impuls politic", a declarat şeful statului francez, după o întâlnire cu premierul canadian Justin Trudeau. Pentru a atrage atenţia asupra urgenţei încheierii unui acord, organizatorii şi ONG-urile au pregătit o serie de acţiuni conexe inedite, precum folosirea maşinilor electrice pentru deplasările liderilor în timpul conferinţei sau aducerea unor gheţari din Groenlanda pentru a atrage atenţia asupra gravităţii topirii acestora.
Conferinţa a fost considerată una dintre ultimele şanse de orientare a lumii către un mod economic mai puţin consumator de energie fosilă şi care să emită, astfel, mai puţine gaze cu efect de seră, în vederea opririi încălzirii planetei sub nivelul de două grade Celsius la sfârşitul secolului al XXI-lea. "Este necesar să decidem în legătură cu modul în care vom trăi împreună pe această planetă, permiţând accesul tuturor la o dezvoltare durabilă", a declarat ministrul francez de Externe, Laurent Fabius, în deschiderea primei reuniuni a negociatorilor. "Prioritatea absolută va consta în facilitarea (...) atingerii unui compromis ambiţios între toate ţările" a adăugat. "Va fi necesar (…) să înregistrăm progrese" a subliniat Laurent Fabius, care şi-a instalat  biroul în incinta unde s-a desfăşurat conferinţa. Laurent Fabius le-a cerut negociatorilor să-i predea un proiect de text de acord “cât mai bun cu putinţă”
, pentru a le permite liderilor ţărilor participante să soluţioneze punctele politice delicate.  
COP21 s-a desfăşurat pe fondul ameninţării teroriste şi unor măsuri de securitate consolidate, ceea ce a condus la un incident în cursul reuniunii din 29 noiembrie. În contextul în care s-a prevăzut ca doar şefii delegaţiilor să ia cuvântul, diplomata venezueleană Claudia Salerno, a cărei ţară se află în fruntea unui mic grup de state ostile procesului al cărei încununare este COP21, a protestat faţă de tratamentul aplicat delegaţiei sale. "S-ar părea că membri ai delegaţiei noastre nu pot să treacă de uşă. Este o problemă mare pentru noi", a spus ea. "Scaunul Venezuelei a fost cât pe-aci să rămână gol (...). Ne-a luat 20 de minute să intrăm în această sală"
 a adăugat Claudia Salerno.

În toată lumea, sute de mii de persoane au manifestat, cerând un compromis ambiţios. În Franţa, unde manifestaţiile publice au fost interzise după atentatele din 13 noiembrie, mitingurile de la Paris au fost marcate de incidente violente şi de arestări.

Proteste la Paris

Coaliţia Climat 21, din care fac parte 130 de organizaţii, a fost nevoită să renunţe la un marş pe străzile Parisului din cauza interziceriii manifestaţiilor. Interdicţia a fost impusă în cadrul stării de urgenţă decretată după atacurile comise, în 13 noiembrie, la Paris. Cu o zi înainte de deschiderea oficială a COP21, la iniţiativa Attac şi Alternativa, Coaliţia a îndemnat la formarea unui lanţ uman în apropiere de Bataclan - sala de concerte în care numeroase persoane au fost ucise în timpul atacurilor, un loc pe care organizatorii au promis să-l "respecte"
. Unii activişti au aliniat încălţăminte în Place de la Republique, reprezentând persoane care au primit interdicţia de a protesta. 
 Mii de persoane - 4.500 potrivit poliţiei, 10.000 potrivit organizatorilor - au format lanţul uman pentru a denunţa "starea de urgenţă climatică". Manifestanţii care au înfruntat interdicţia decretată în cadrul stării de urgenţă după atacurile de la 13 noiembrie s-au adunat în Piaţă răspunzând unui apel în vederea formării unui lanţ uman. Însă o parte dintre aceştia, având feţele acoperite cu eşarfe sau glugi, s-au grupat pe Boulevard de la République, denunţând o "Stare de urgenţă. Stat poliţienesc. Ni se ia dreptul de a manifesta".  Staţia de metrou La République a fost închisă. Forţele de ordine au format un baraj pe care grupuri de manifestanţi au încercat să-l forţeze. Manifestanţii purtau pancarte cu mesaje precum "Ei sunt mari doar dacă stăm noi în genunchi" sau "Ei exploatează, ei poluează, ei profită! Urgenţa este socială şi climatică"
.
Protestatarii au aruncat cu pantofi, sticle şi lumânări. Forţele poliţiei au ripostat folosind gaze lacrimogene şi au arestat peste 200 de persoane. Şeful poliţiei pariziene, Michel Cadot, a declarat că persoanele care au luat lumânările de la memorialul dedicat victimelor atacurilor teroriste au dat dovadă de „o extremă lipsă de respect faţă de cei care au murit”
. Situaţia a fost prezentată de un jurnalist al postului care a afirmat că în apropiere de canalul Saint-Martin, în spatele Place de la République, "echipe CRS aleargă după manifestanţi. Unii au fost bătuţi măr"
. Pe de altă parte, un purtător de cuvânt al Europe Écologie Les Verts (EELV), Julien Bayou, prezent în Piaţă, a declarat că se află acolo "pentru a supraveghea şi a fi de faţă în cazul în care există provocări" din partea poliţiei. "Sunt vreo 80 de furioşi, cu cagule, îmbrăcaţi în negru. Sunt furioşi pentru că a fost interzisă manifestaţia. Dacă ar fi fost autorizată, ar fi fost 40. Acest lucru prezintă o imagine catastrofală a mitingului, care este în principal un miting paşnic"
 a declarat Bayou.  Un elicopter aparţinând Jandarmeriei a survolat Arondismentul XI, în apropiere de sectorul cuprins între Bulevardul Voltaire şi Bulevardul Richerd-Lenoir, după care s-a îndreptat către Bulevardul Parmentier şi Place Voltaire. 

Preşedintele francez, François Hollande, a calificat ciocnirile violente drept „scandaloase”, precizând că autorităţile ştiau că la Paris vor sosi persoane care vor crea provocări şi probleme, motiv pentru care au fost interzise mişcările anti-globalizare. În urma decretării stării de urgenţă - cu toate consecinţele derivând din această situaţie - François Hollande a fost numit “jandarmul Franţei”, cu precizarea că, după atentatele din 13 noiembrie s-a dovedit a fi “un bărbat de stat”, manifestând o capacitate remarcabilă de a “se reinventa”
.  Reacţionând la ciocnirile din Place de la République, ministrul francez de Externe, Laurent Fabius - şi preşedinte al Conferinţei ONU pe tema modificărilor climatice - a afirmat că "acest lucru arată că decizia de a interzice manifestaţii mari era îndreptăţită"
. 

Lideri tribali din cadrul unor grupuri indigene din întreaga lume au programat o ceremonie de vindecare, în apropiere de locurile în care au fost comise atentatele. Ei au îndemnat liderii lumii reuniţi la COP21 să adopte un acord care să conducă la o diminuare a emisiilor poluante şi să ajute ţările sărace să facă faţă provocărilor cu care se confruntă din cauza încălzirii globale. 

Mobilizare la nivel mondial

Anterior Conferinţei, marşuri în întreaga lume au reunit sute de mii de manifestanţi care au cerut "un acord climatic puternic".  Planeta se încălzeşte cu o viteză fără precedent, ca urmare a emisiilor provenite din arderea combustibililor fosili, dar şi din cauza procedeelor de producţie agricolă şi a defrişărilor record. Clima dereglată bulversează regiuni întregi prin valuri de căldură, secete, eroziuni de coastă etc. La o încălzire de peste 2° Celsius, oamenii de ştiinţă se tem de o accelerare necontrolată a acestor fenomene extreme. Manifestaţiile au avut scopul de a spori presiunea asupra participanţilor la COP21 pentru a ajunge la un acord care să permită limitarea încălzirii globale cu două grade. 
Mitinguri s-au desfăşurat la Seul, la Rio de Janeiro, la New York, la  Ciudad de Mexico, la Londra. Celebrităţi precum actriţa Emma Thompson şi creatoarea de modă Vivienne Westwood au participat la manifestaţia de la Londra.  Mii de persoane au manifestat la Manila şi Brisbane în cadrul acţiunilor prevăzute în întreaga lume pentru ca liderii mondiali, reuniţi la Le Bourget, să ajungă la un acord privind combaterea schimbărilor climatice. La Manila, prelaţi religioşi, studenţi şi militanţi au mărşăluit cerând măsuri pentru reducerea gazelor cu efect de seră şi atenuarea schimbărilor climatice, considerate responsabile pentru cicloanele şi dereglările climatice care afectează Filipinele - considerată una dintre ţările cele mai ameninţate de încălzirea globală. "Protejaţi casa noastră comună”. "Dreptate climatică", era scris pe pancartele purtate de manifestanţi. 

Australia a dat startul marşurilor în favoarea mediului, cu zeci de mii de manifestanţi care au defilat la Melbourne pentru o lume "curată şi justă". Participanţii la manifestaţie - 60.000, potrivit organizatorilor, 40.000, potrivit autorităţilor locale - au purtat pancarte prin care îi îndemnau pe liderii mondiali, printre altele, să acţioneze - "Mai puţine cuvinte, mai multă acţiune", "Justiţie climatică" - şi să protejeze Pământul , întrucât "Nu avem altă planetă"
. 
Petiţie pentru "justiţie climatică"

Sute de catolici, budişti, musulmani, hinduşi şi protestanţi de pe toate continentele, sosiţi în Franţa pentru Conferinţa internaţională asupra schimbărilor climatice (COP21), le-au cerut liderilor mondiali să acţioneze pentru "justiţie climatică". Reuniţi la Saint-Denis, sute de “pelerini climatici" au remis responsabilului pentru schimbări climatice al ONU, Christiana Figueres, şi lui Nicolas Hulot, trimisul special pentru protecţia planetei al preşedintelui francez, François Hollande, o petiţie semnată de 1.780.528 de cetăţeni din întreaga lume. "În numele lor, cerem o reducere drastică a emisiilor de carbon, iar ţărilor celor mai bogate să le ajute pe cele mai sărace să facă faţă schimbărilor climatice" a rezumat cardinalul Brazilian, Claudio Hummes. "Timpul este scurt. Rugaţi-vă şi acţionaţi pentru justiţie climatică", a adăugat. "În pofida diferenţelor, putem să ne unim ca fiinţe umane şi să arătăm că suntem capabili să facem faţă împreună acestei provocări" a COP21, a replicat oficialul ONU, Christiana  Figueres. 

Prin comunităţile lor şi ONG-uri, principalele religii şi-au înmulţit, în ultima vreme, apelurile la mobilizare pentru "salvgardarea creaţiei" ameninţată de schimbările climatice. "Dincolo de religie, purtaţi un mesaj esenţial: avem nevoie de mai multă umanitate. Înţelegând dimensiunea sa spirituală, aţi plasat acest eveniment la un nivel superior"
 a afirmat Nicolas Hulot, anunţând că François Hollande va primi o delegaţie de pelerini în timpul conferinţei. 

Apeluri ale liderilor mondiali pentru salvarea planetei  

Şefi de stat din lumea întreagă au lansat un apel luni la măsuri urgente împotriva încălzirii globale, dar dezacordurile care divizează ţările din Nord şi cele din Sud au reapărut rapid în prima zi a celui mai mare summit al ONU dedicat schimbărilor climatic, care s-a desfăşurat la Paris. În deschiderea celei de-a 21-a Întâlniri a Părţilor /COP/ Convenţiei Cadru ONU pe Schimbări Climatice (COP 21), cei 150 lideri participanţi au ţinut un minut de reculegere în memoria victimelor atentatelor. Succedându-se la tribună, toţi liderii prezenţi, al căror rol este de a da un impuls politic negocierilor, au reafirmat importamţa luptei împotriva încălzirii globale, de la preşedinta Brazilei, Dilma Rousseff, care a anunţat măsuri de reîmpădurire, la liderul rus, Vladimir Putin, care a cerut "un acord cu caracter obligatoriu şi echitabil". "Prin schimbarea climei, devenim arhitecţii propriei noastre distrugeri"
 a precizat prinţul Charles al Marii Britanii de la tribuna COP21.  

Lupta împotriva terorismului şi lupta împotriva schimbărilor climatice sunt "două provocări globale majore cu care ne confruntăm", a afirmat preşedintele François Hollande, la tribuna conferinţei desfăşurate la Le Bourget.  "Le datorăm copiilor noştri o planetă neatinsă de catastrofe" a subliniat, cu menţiunea că “această conferinţă este o mare speranţă care nu ne dă dreptul să dezamăgim'': ''Trebuie să decidem, aici, la Paris, chiar viitorul planetei". „Nici o conferinţă nu a adunat, până acum, atât de mulţi lideri din atât de multe ţări - dar niciodată nu a fost în joc o miză internaţională atât de mare”
.

Barack Obama, preşedintele celui de al doilea cel mai mare stat poluator al planetei - după China -, le-a cerut participanţilor "să fie la înălţimea" mizei, respingând argumentul că “lupta împotriva schimbărilor climatice va fi o veste proastă pentru economie”. "Am dovedit că nu există nici un fel de conflict între o creştere economică puternică şi protecţia mediului". „Nici o naţiune, mare sau mică, săracă sau bogată, nu este imună la ceea ce înseamnă schimbarea climatică”
 a subliniat liderul de la Casa Albă.  

Ţările bogate trebuie să-şi respecte promisiunile de a aloca, în fiecare an, ţărilor sărace, 100 de miliarde dolari pentru a le ajuta să facă faţă schimbărilor climatice, a afirmat cancelarul Angela Merkel. "La Paris, trebuie să ne respectăm promisiunile pe care le-am făcut la Copenhaga şi să obţinem rezultate concrete până în 2020 pentru a debloca 100 de miliarde anual" a subliniat. 

Anterior Conferinţei, guvernul de la Berlin a precizat ca, înainte de terminarea mandatului, în 2017, doreşte să oprească exploatarea termocentralelor, care funcţionează pe bază de cărbune. Este vorba despre “o schimbare de excepţie în politica energetic germană”
. De asemenea, Allianz a anunţat că nu mai intenţionează să investească în întreprinderile care exploatează cărbune. “Este o decizie simbolică şi, în acelaşi timp, un semnal puternic” destinat Conferinţei de la Paris “care pune presiune asupra altor investitori”
.

Secretarul general al ONU, Ban Ki-moon, le-a cerut participanţilor la Conferinţă să nu accepte "jumătăţi de măsură". "Nu vă puteţi permite să fiţi indecişi, să mergeţi cu jumătăţi de măsură (...) Istoria vă cere, iar eu vă îndemn să răspundeți cu mult curaj şi cu viziune"
. 
Ţările dezvoltate trebuie să asume angajamente de a finanţa politicile în materie de climă ale celor din Sud, a precizat preşedintele chinez, Xi Jinping. Ţările dezvoltate ar trebui "să asume mai multe responsabilităţi" iar cele în curs de dezvoltare ar trebui să fie "lăsate să se dezvolte" - iar “modul de viaţă ar unora nu trebuie să împieduce şansa celor mulţi, care sunt, încă pe prima treaptă a dezvoltării”
 a declarat, la rândul său, premierul indian, Narendra Modi. 
Întâlniri bilaterale

În afară de discursuri, prima zi a conferinţei a fost marcată de numeroase întâlniri bilaterale, precum cea dintre preşedintele american, Barack Obama, şi cel rus, Vladimir Putin. Potrivit Le Monde, întâlnirea a durat o jumătate de oră, cu uşile închise. Întâlnirea “pare a fi legată de maratonul diplomatic al preşedintelui Francois Hollande pentru formarea unei coaliţii contra Statului Islamic”
.

Nu s-a desfăşurat o întâlnire între preşedintele rus, Vladimir Putin şi cel turc, Recep Tayyip Erdogan, în condiţiile tensiunii dintre cele două ţări în urma doborârii, de către aviaţia turcă, a unui avion militar rus la graniţa cu Siria.  În noiembrie, cu două zile înaintea Conferinţei, Vladimir Putin a semnat un decret privind “măsurile destinate asigurării securităţii naţionale şi aplicarea măsurilor economice special împotriva Turciei”
. Printre sancţiuni se numără: suprimarea zborurilor charter între cele două ţări  - cu recomandarea, pentru agenţiile ruse de turism, să nu vândă excusii în Turcia, interdicţia pentru angajatorii ruşi de a angaja muncitori turci începând cu 1 ianuarie 2016, embargo asupra importurilor unor mărfuri din Turcia - cu precădere, fructe, legume şi textile. 
Preşedintele american, Barack Obama, şi omologul său chinez, Xi Jinping, s-au angajat să conlucreze pentru a promova încheierea unui acord de mediu. Barack Obama a declarat, înaintea întâlnirii cu Xi Jinping, că liderii celor două ţări joacă un rol esenţial în sensul convingerii celorlalţi participanţi la conferinţă să reducă emisiile de carbon. China şi Statele Unite - cei mai mari poluatori ai planetei - sunt conştiente de "responsabilitatea de a acţiona" în favoarea mediului, a declarat preşedintele american. "În calitate de principali emiţători de carbon, am convenit că este responsabilitatea noastră să acţionăm"
 a precizat Barack Obama. Conferinţa a creat şi ocazia ca liderul israelian, Benjamin Netanyahu, şi cel palestinian, Mahmud Abbas, să-şi strângă mâna în public pentru prima dată, după mult timp. 
Evenimente tematice, Action Day şi Sustainable Innovation Forum

În timpul COP21, partenerii unui acord încheiat anul trecut - denumit Agenda de Acţiune Lima-Paris (LPAA) - au purtat dezbateri pe diverse tematici cu un puternic impact asupra evoluţiei climatice. Evenimentul central organizat în cadrul LPAA - care a debutat cu un mesaj de pe Staţia Spaţială Internaţională - a fost Action Day, cuprinzând o sinteza a subiectelor propuse. Alte dezbateri importante au avut ca subiecte centrale managementul pădurilor şi al agriculturii, identificarea şi evaluarea soluţiilor de adaptare la efectele schimbărilor climatice, transportul şi clădirile, investiţiile private şi gazele cu efect de seră, soluţiile energetice inovatoare şi tehnologiile verzi şi inovaţiile în afaceri.
Sustainable Innovation Forum 2015 a fost eveniment despre care participanţii consideră că a prilejuit “discuţii inspiraţionale şi aplicate”. Directorul Executiv al United Nations Environment Program (UNEP), Achim Steiner, a explicat rolul implicării sectorului privat în lupta împotriva schimbărilor climatice, a detaliat acţiunile ce trebuie întreprinse pentru ca statele să-şi îndeplinească obiectivele legate de reducerea emisiilor de gaze cu effect de seră, evidenţiind modul în care va contribui COP21 la îndeplinirea obiectivelor referitoare la dezvoltarea sustenabilă. Reprezentanţi ai autorităţilor şi ai unor companii private au purtat discuţii pe teme precum: impactul stabilirii unui preţ global pentru emisiile de carbon, îmbunătăţirea eficienţei energetice, sustenabilitatea oraşelor, soluţii de mobilitate urbană, energii regenerabile şi oportunităţile oferite de tehnologii cu emisii reduse, managementul sustenabil al agriculturii, al apei şi al pădurilor, inovarea de-a lungul lanţului de producţie, oportunităţile oferite de economia circulară, implicarea consumatorilor în practici sustenabile sau măsurarea impactului pe care îl avem asupra mediului înconjurător.

Acord istoric la Conferinţa pe tema modificărilor climatice 

La Paris a fost adoptat primul acord universal în lupta împotriva încălzirii globale. Acordul vizează atât o transformare - în următoarele decenii - a economiei mondiale bazată pe combustibili fosili, cât şi încetarea ritmului încălzirii globale. Documentul prevede limitarea creşterii temperaturii medii la nivel global la mai puţin de două grade Celsius. Este primul acord care obligă ţările să se angajeze în reducerea emisiilpr de carbon. El este în parte constrângător, în parte voluntar. 
Textul adoptat subliniază faptul că pericolul modificărilor climatice este mult mai important decât s-a recunoscut anterior şi angajează semnatarii să-şi reducă emisiile poluante.  Între alte măsuri, documentul,  prevede: atingerea unui vârf al emisiilor cu efect de seră cât mai curând posibil, dar şi a unui echilibru între surse şi absorbanţi de gaze cu efect de seră în a doua jumătate a acestui secol; menţinerea creşterii temperaturii globale "sub 2 grade Celsius" şi o continuare a eforturilor de limitare a acesteia la 1,5 grade Celsius; revizuirea progreselor înregistrate la fiecare cinci ani; finanţarea cu fonduri de mediu în valoare de 100 de miliarde anual a ţărilor în curs de dezvoltare, până în 2020, şi un angajament în vederea continuării finanţării în viitor. Documentul va intra în vigoare în 2020.
Rezumând un sentiment general, preşedintele american Barack Obama a precizat că "problema nu este rezolvată mulţumită Acordului de la Paris"
. Divergenţele exprimate în timpul negocierilor dificile la Le Bourget au scos la iveală şi subliniat amploarea obstacolelor care rămân de depăşit. Acordul stabileşte ca obiectiv limitarea "cu mult sub" două grade Celsius a creşterii temperaturilor, în comparaţie cu nivelul la care se aflau în perioada preindustrială, şi, dacă va fi posibil, chiar la 1,5 grade Celsius. Chiar dacă ar fi respectate, angajamentele în vederea reducerii emisiilor de gaze cu efect de seră deja anunţate de către aproape toate ţările participante ar pune Terra pe drumul unei creşteri de 3 grade Celsius.

Speranţa este dată de dispoziţiile acordului care încurajează ţările să-şi revuiască promisiunile în sensul unor eforturi sporite în anii următori. "Acesta este elementul-cheie în vederea asigurării faptului că acţiunile vor deveni tot mai puternice, pentru a se ajunge la două grade Celsius şi chiar mai puţin"
 de acest nivel mediu, a declarat reprezentantul Fondului Mondial pentru Natură (World Wide Fund, WWF). Potrivit unor cercetători, la un nivel de peste două grade Celsius încălzirea planetei va avea consecinţe dramatice. 
Mecanism de revizuire

Acordul prevede un mecanism de revizuire a angajamentelor voluntare ale ţărilor, pentru ca stoparea încălzirii sub nivelul mediu de două grade Celsius să fie posibilă. Însă, potrivit Climate Action Tracker (CAT), din care fac parte patru Institute de cercetare, “promisiunile” multor ţări sunt "insuficiente", iar "aproape toate" trebuie să asume “angajamente mai ambiţioase decât cele pe care au asumat deja la orizontul anului 2020 sau anului 2030”. Acest bilanţ urmează să servească drept bază în vederea unor noi angajamente cu privire la reducerea emisiilor de gaze cu efect de seră, în locul celor care vor intra în vigoare - odată cu Acordul - în 2020. "Va fi un moment politic important, în care guvernele vor fi îndemnate să-şi sporească eforturile" a subliniat Mohamed Adow, reprezentant al ONG-ul Christian Aid. În cazul în care angajamentele nu vor fi “revizuite în sus”
, omenirea ar putea să fie blocată, în următorii zece ani, pe o traiectorie către un nivel mediu al încălzirii globale de trei grade Celsius.

Odată cu intrarea în vigoare a Acordului, impactul eforturilor depuse va fi examinat din cinci în cinci ani, începând cu anul 2023. Funcţie de acest bilanţ, angajamentele vor fi revizuite în vederea sporirii eforturilor la fiecare cinci ani, începând cu 2025. Acest punct a generat divergenţe. SUA, de exemplu, au dorit ca angajamentele să fie voluntare, nu constrângătoate,, pentru a evita obligaţia ca Acordul să fie supus aprobării Congresului, care este ostil ratificării acestui tratat.

Potrivit unor cercetători, în vederea respectării pragului de două grade Celsius, este necesar ca emisiile de gaze cu efect de seră să scadă cu un nivel între 40-70% în perioada 2010-2050 şi să atingă un nivel zero până în 2100. Există speranţa că aceste linii de fractură dintre ţări se vor estompa odată cu dezvoltarea unor noi tehnologii care să emită puţin dioxid de carbon, mai puţin scumpe, dar şi odată cu stabilirea unui preţ mondial pentru emiterea dioxidului de carbon. Energia "verde" trebuie să fie abordabilă - “aceasta este principala provocare" cu care se confruntă ţările în curs de dezvoltare, a subliniat negociatorul indian Ajay Mathur. Potrivit opiniei lui Felipe Calderon, preşedintele grupului de reflecţie Global Commission on the Economy and Climate, tranziţia către o economie care să emită un nivel redus de dioxid de carbon funcţionează şi va fi stimulată de Acord, care stipulează că emisiile cauzate de energiile fosile trebuie să atingă nivelul maxim admis "cât mai curând posibil"
.
Memento 

Comunitatea internaţională s-a pus de acord, în 2009. să limiteze la +2 grade Celsius creşterea temperaturii la nivel global, pentru a preveni consecinţe devastatoare. Însă, pentru numeroase ţări, o astfel de încălzire este prea mare. Este motivul pentru care  43 de state vulnerabile au făcut apel, în noiembrie, la Conferinţa desfăşurată la Le Bourget, să se ajungă la un acord privitor la un prag de 1,5 grade Celsius peste nivelul anterior Revoluţiei Industriale. 

NIvelul de plus 2 grade Celsius reprezintă un compromis politic la care s-a ajuns în 2009, la Copenhaga. Dincolo de aceasta limită, oamenii de ştiinţă se tem de efecte ireversibile: evenimente extreme repetate- cicloane, secete etc.-, scăderea randamentului agricol, dispariţia unor specii. La +2 grade, nivelul mării va creşte cu 40 cm până în 2100, iar la +4-5 grade, cu 80 cm şi îşi va continua ascensiunea.

Un raport al ONU a amintit, în luna iunie, în timpul negocierilor climatice desfăşurate la Bonn, că “lumea nu trebuie să se considere protejată doar pentru că s-a limitat la 2 grade". Marja de siguranţă ar fi, mai degrabă, "un prag de 1,5 grade", arată documentul, potrivit căruia, 2 grade "ar trebui să fie văzute ca o “linie de apărare”, o limită maximală pentru a proteja cu orice preţ"
.
Cel mai important acord în domeniu a fost Protocolul de la Kyoto, un acord semnat de 192 de state pentru reducerea emisiilor de gaze de seră cu 5% față de nivelul din 1990, în perioada 2008-2012. Statele Unite nu au ratificat acordul şi au ieşit din Protocolul de lka Kyoto în 2001. Canada a făcut acelaşi lucru, deopotrivă cu China şi India şi alte state în curs de dezvoltare. 

Apelul mondial lansat către societatea civilă, în vara 2015, de mişcarea Attac şi de ONG-ul 350.org “a beneficiat de o susţinere remarcabilă din partea cetăţenilor ţărilor lunii si a unor personalităţi, precum argentinianul Adolfo Perez Esquivel, laureat al Premiului Nobel pentru Pace în 1980”
. Pe de altă parte, unele guverne au respins categoric propunerea de moratoriu asupra extracţiei combustibililor fosili şi încetării subvenţiilor pentru sectorul petrolier. Pentru a compensa scăderea preţului hidrocarburilor pe piaţa mondială, “a fost amplificată exploatarea resurselor petroliere din zonele amazoniene - care erau protejate”. Bolivia a decis noi puncte de exploatare, ignorând protestele organizaţiilor ecologiste şi care luptă pentru protejarea populaţiilor indigene. Unele ONG-uri au fost declarate ilegale. În Peru, în baza unei legi numită “paquetaza ambiental” (pachet pentru mediul înconjurător) s-a operat disocierea între “dezvoltarea economică şi politica de mediu”. Legea vizează “blocarea tuturor demersurilor asociative sau instituţionale împotriva deschiderii de noi concesiuni petroliere”
.

Papa Francisc a lansat, în iunie, un puternic semnal de alarmă legat de problemele cauzate de încălzirea global care ameninţă viitorul planetei. Enciclica Laudato si’ este un apel în sensul reorietării economiei mondiale şi “schimbării stilurilor de viaţă”, îndemnând societăţile să reducă nivelul consumului.  Suveranul Pontif a subliniat urgenţa înlocuirii combustibililor fosili prin energie regenerabilă, dând exemple de “bune practici” care reduc impactul asupra planetei - contribuind, în acelaşi timp, la reducerea fracturilor sociale. Papa Francisc s-a referit, în general, la “un model circular de producţie de natură să asigure resurse pentru toţi şi pentru generaţiile viitoare, care presupune limitarea la maximum a folosirii resurselor neregenerabile (…) la maximizarea eficienţei şi exploatării lor, la reutilizarea şi reciclării acestora”
. 

Cu ocazia unei conferinţe desfăşurate la Istanbul în luna august, care a reunit lideri musulmani din 22 de ţări, a fost lansat un apel în sensul urgentării măsurilor pentru stoparea încălzirii globale. Participanţii “au lansat un apel către cei 1,6 miliarde de musulmani din întreaga lume pentru ca, până în 2050, să contribuie la reducere emisiilor de gaze cu effect de seră şi să recurgă doa la energie regenerabilă”
. 

În luna octombrie, Dalai Lama a cerut comunităţii internaţionale să protejeze zonele problematice, precum gheţarii din Himalaia sau platoul tibetan. “Este în joc supravieţuirea omenirii”
 a subliniat.  

La Beijing, alertă portocalie de poluare în timpul Conferinţei

Capitala Chinei, Beijing, a menţinut  în 30 noiembrie alerta portocalie de poluare - al doilea cel mai ridicat nivel posibil. Pe cale de consecinţă, au fost închise autostraăile, au fost suspendate lucrările de construcţie iar locuitorii au fost avertizaţi să stea în casă. Poluarea sufocantă a fost provocată de "vremea nefavorabilă"
 a declarat Ministerul chinez  pentru Protecţia Mediului. Emisiile cresc foarte mult în nordul Chinei în timpul iernii întrucât sistemele de încălzire sunt pornite iar vântul cu intensitate joasă împiedică dispersarea. A fost prima dată, anul acesta, când autoriăţile au instaurat alerta portocalie - depăşita doar de cea roşie - care înseamnă existenţa de smog intens timp de trei zile.

Poluarea puternică evidenţiază provocarea cu care se confruntă guvernul chinez în lupta împotriva poluării provocate de industria energetică bazată pe arderea cărbunelui,  ridicând întrebări legate capacitatea de a depolua economia. Presa chineză a anuntat sosirea presedintelui chinez Xi Jinping la Paris unde, potrivit China Daily, ar fi urmat să "galvanizeze" conferinţa asupra climei pentru ca COP21 să ajungă la "un acord istoric, echilibrat şi just" asupra emisiilor de carbon după 2020.  

Cel mai mare emiţător de gaze cu efect de seră, important producător şi consumator mondial de cărbune, China “are un rol-cheie în cadrul negocierilor”. Preşedintele chinez "va apăra interesele economiilor în curs de dezvoltare în domeniul schimbărilor climatice punând presiune pe ţările bogate pentru a transfera tehnologie şi capital"
. Doar aparent paradoxal, China este, în acelaşi timp, cel mai mare emiţător de gaze cu efect de seră şi liderul mondial al energiilor regenerabile. În fapt, în ultimii doi ani, investiţiile făcute de China în domeniul energiilor regenerabile reprezintă peste un sfert din investiţiile mondiale. 
VARIA
SUMMIT G20 - ATENTATELE DIN PARIS AU MODIFICAT PRIORITĂŢILE AGENDEI DEZBATERILOR
În perioada 15-16 noiembrie Antalya a găzduit summit-ul anual al G20, care cuprinde cele mai dezvoltate economii ale lumii, reprezentând  două treimi din populaţia globului şi creează 85% din produsul global. Creat iniţial pentru a promova stabilitatea financiară internaţională, G20 şi-a nuanţat direcţiile de lucru, pornind de la constatarea că, după încheierea crizei financiare şi economice, revenirea este, încă, prea lentă şi inegală, nu se creează suficiente locuri de muncă şi se adânceşte inegalitatea. Din grup fac parte Africa de Sud, Arabia Saudită, Argentina, Australia, Brazilia, Canada, China, Coreea de Sud, Franţa, Germania, India, Indonezia, Italia, Japonia, Mexic, Marea Britanie, Rusia, Statele Unite, Turcia şi Uniunea Europeană. Summit-ul G20 nu funcționează ca o organizație internaţională formală, fiind un forum de dialog multilateral. Următoarea ediţie a summitului G20 va fi găzduită de China, la Hangzhou, în 2016 – urmând ca, în 2017, întâlnirea la vârf să se desfăşoare în Germania, care va prelua, în anul respectie, preşedinţia G20, după cum a anunţat Angela Merkel. .

Summit-ul din Antalya a fost precedat de reuniuni ale miniştrilor G 20 din câteva domenii - finanţe, turism, energie şi de mai multe reuniuni ale Grupului de lucru pentru dezvoltare, care s-a focalizat pe probleme legate de infrastructură, mobilizarea resurselor domestice, incluziune financiară, securitate alimentară şi nutriţie şi dezvoltarea resurselor umane. Concluziile acestor reuniuni pregătitoare au fost supuse atenţiei liderilor G20. 
În fiecare an, G20 are un număr de ţări invitate. Începând cu acest an, Spania a devenit invitat permanent. Au fost, de asemenea, invitate Malaezia - în calitatea sa de preşedinte al Asociaţiei Naţiunilor din Sud-Estul Asiei, ASEAN , Zimbabwe – care deţine preşedinţial Uniunii Africane, Senegalul - care reprezintă noul parteneriat pentru dezvoltarea Africii. Au mai fost invitate Azerbaidjanul şi Singapore. 
Prezenţa la nivel de şef de stat la summit-ul G20 a fost asigurată de Barack Obama, Vladimir Putin, Angela Merkel - cei mai puternici lideri mondiali, conform topului Forbes  din 2015, de preşedintele chinez Xi Jinping, preşedintele Mexicului Enrique Peña Nieto, preşedintele indonezian Joko Widodo, președinta Coreei de Sud Park Geun-hye, preşedintele sud-african Jacob Zuma, preşedinta Braziliei, Dilma Rousseff şi preşedinta Argentinei, Cristina Fernandez de Kirchner. Preşedintele François Hollande şi-a anulat planurile de a participa la summit, în urma atacurilor teroriste din Paris. Franţa a fost reprezentată de ministrul de Externe, Laurent Fabius, şi de ministrul de Finanţe, Michel Sapin.  Au mai fost prezenţi noii premieri ai Australiei - Malcolm Turnbull şi al Canadei - Justin Trudeau, premierul italian Matteo Renzi, premierul britanic David Cameron, premierul indian Narendra Modi, premierul japonez Shinzo Abe. Arabia Saudită a fost reprezentată de prinţul Salman, iar Uniunea Europeană de Donald Tusk şi de  Jean Claude-Juncker. 
Cu trei zile înaintea summit-ului, politia turcă a reţinut, la Istanbul, 11 suspecţi, într-o operaţiune care a vizat militanţi ai Statului Islamic. Printre cei reţinuţi se aflau şapte cetăţeni străini. “Raidurile au fost parte a unei serii de operaţiuni împotriva suspecţilor de legături cu Statul Islamic”
. 
Atentatele teroriste de la Paris au modificat priorităţile agendei  

Principalele puncte al summit-ului G20 ar fi trebuit să se concentreze pe probleme economice - acesta fiind profilul major al G20. Pe agenda oficială a summit-ului de anul acesta, Turcia - ţara gazdă - programase discuţii despre creşterea economică, strategii de creare a locurilor de muncă şi atragerea de investiţii, precum şi despre aspecte financiare, comerciale sau energetice, despre problema corupţiei şi reforma Fondului Monetar Internaţional. Problema terorismului şi cea a crizei refugiaţilor ar fi urmat să fie discutate la cina de lucru din 15 noiembrie. Cu câteva zile înainte de deschiderea lucrărilor summit-ului, preşedintele turc, Recep Tayip Erdogan, anunţa că va propune ca “liderii să discute şi despre conflictul din Siria şi Irak, fără ca agenda iniţială să sufere modificări”
. 

Premierul canadian a dorit să se concentreze pe problematica economică, vorbind despre importanța investiţiilor în infrastructură și comunități. “Ţările încrezătoare, optimiste ar trebui să fie întotdeauna dispuse să investească în propriul viitor”
 declarase, anterior. Preşedintele mexican, Enrique Pena Nieto, a menţionat în discursul său nevoia de a asigura o „creştere economică robustă”, iar ţările BRICS au ajuns la un acord, în marja summit-ului, privind stabilirea unui fond de rezerve de 100 miliarde de dolari pentru Noua Bancă de Dezvoltare. Dar, pe fondul atacurilor teroriste din Paris, soldate cu sute de morţi şi răniţi, discuţiile s-au axat pe lupta împotriva extremismului islamist şi soluţionării conflictului din Siria, în conexiune cu criza refugiaţilor. 

Statul Islamic şi terorismul internaţional 

Referitor la lupta împotriva Statului Islamic, preşedintele rus, Vladimir  Putin a declarat, în cadrul unei întâlniri cu premierul britanic, David Cameron, că „Recentele evenimente tragice din Paris au arătat că trebuie să ne unim forţele împotriva răului -şi ar fi trebuit să facem asta cu mult timp în urmă”
. Atentatele din Paris revendicate de Statul Islamic pot determina o schmbare de paradigmă în ceea ce priveşte relaţia dintre Occident şi Rusia. Cauza comună, a luptei împotriva extremiştilor islamişti poate constitui baza unei reapropieri între Est şi Vest, care, administrată cu inteligenţă politică şi diplomatică, poate, constitui, la rândul său,  un prim pas către soluţionarea celorlalte crize în care sunt implicate cele două părţi. Preşedintele Rusiei a subliniat că “trebuie întrerupt ciclul finanţării”
 organizaţiilor teroriste. 
Ideea a fost enunţată şi de Donald Tusk, în deschiderea summit-ului. “Aici, la G20, avem o responsabilitate aparte. Nu există un loc mai potrivit pentru a lupta împotriva finanţării trorismului. Reţelele teroriste nu îşi pot planifica sau pune în aplicare acţiunile fără banii care circulă în sistemele financiare din numeroase ţări. Doar cooperând plenar în dpmeniul schimbului de informaţii privind tranzacţiile suspecte vom putea pune, efectiv, caşpăt acestei ameninţări”
. 
Preşedintele Turciei a subliniat, în urma întâlnirii cu Barack Obama, că „terorismul nu cunoaşte nici o religie, nici o rasă, nici o naţiune, nici o ţară”, precizând că finalul întâlnirilor va aduce un răspuns ferm la adresa terorismului internaţional. Preşedintele SUA a anunţat că a discutat cu omologul său turc despre măsurile în vederea „eliminării Statului Islamic ca forţă care poate aduce multă durere şi suferinţă”
. De asemenea, Barack Obama a promis că Statele Unite vor acorda asistenţă Europei şi Turciei pentru a identifica o soluţie la criza refugiaţilor.  Pe de altă parte, Barack Obama nu a anunţat măsuri concrete la finalul summit-ului: preşedintele american declarând că serviciile americane şi franceze vor colabora în viitor, “miza constând în protejarea cetăţenilor”. Liderul de la Casa Albă a specificat că nu are în plan să trimită trupe pe teren - nu pentru că armata americană nu „ar putea elimina temporar” Statul Islamic, dar „pentru că am vedea o repetiţie a ceea ce am văzut până acum”. Barack Obama a avertizat că ar putea fi generată “o spirală a atacurilor teroriste în lume”
. Ben Rhodes, consilier pe probleme de securitate naţională la Casa Albă, avertizase în prima zi a summit-ului că nu sunt de aşteptat schimbări majore în politica SUA din Orientul Mijlociu, iar preşedintele american “va încerca să obţină mai multă implicare din partea aliaţilor”
.
Ministrul adjunct de Externe al Rusiei, Serghei Riabkov, a declarat că atentatele comise la Paris ar putea schimba priorităţile la Washington şi în alte capitale NATO. "Lumea se schimbă, iar acesr şoc, această comoţie care a avut loc la Paris este posibil să schimbe, într-o oarecare măsură, ordinea priorităţilor colegilor noştri din Washington şi din alte capitale NATO" a declarat, întrebat fiind dacă atacul va duce la o apropiere între SUA şi Rusia. Totodată, a menţionat că negocierile de la Viena pe tema conflictului din Siria şi semnalele primite din capitalele lumii după atentatele din Paris demonstrează “o mai bună înţelegere în privinţa luptei comune împotriva terorismului”
.
Criza refugiaţilor şi războiul din Siria 
Legat de problema refugiaţilor, dar şi de evenimentele tragice din Paris, cancelarul Angela Merkel a exprimat opinia că Europa trebuie să-şi securizeze, mai eficient, frontierele externe. Mesajul cancelarului german în faţa jurnaliştilor -„suntem mai puternici decât orice formă de terorism”- este pe măsura declaraţiei sale potrivit căreia se aşteaptă ca summit-ul G20 din Antalya să transmită un „mesaj puternic”  împotriva terorismului. 

Preşedintele Comisiei Europene, Jean Claude Juncker, a subliniat că ,,refugiaţii nu sunt responsabili pentru atacurile din Paris”, iar Uniunea Europeană “nu trebuie să-şi schimbe strategia în acest sens”
. La rândul său, Donald Tusk a subliniat necesitatea implicării active în soluţionarea crizei refugiaţilor şi nevoia imperioasă de solidaritate. “Ne aflăm (…) în centrul unei crize a refugiaţilor, cu milioane de personae care îşi părăsesc căminele pentru a fugi de terorişti şi de regimuri barbare. Este momentul să recunoaştem că e vorba de o criză mondială, care necesită o soluţie mondială. Facem apel la liderii G20 pentru a elabora un răspuns coordonat, atât în privinţa necesităţilor pe termen scurt cât şi în privinţa crizelor profunde. Nu le cerem partenerilor noştri să facă mai mult decât Europa, dar cerem comunităţii internaţionale să nu facă mai puţin. Toate ţările membre ale G20 trebuie să-şi împartă responsabilităţile asociate acestei crize. Solidaritatea trebuie să se afle în central tuturor deciziilor noastre”
. 
Acord Putin-Obama privind criza din Siria 

În marja summit-ului G20 din Antalya, Barack Obama şi Vladimir Putin au convenit asupra necesităţii unei politici de tranziţie în Siria, coordonată chiar de oficiali sirieni în colaborare cu Organizaţia Naţiunilor Unite, Într-o întâlnire separată, care a durat 35 de minute, preşedintele american şi preşedintele rus au discutat despre eforturile de identificare a unei soluţii în cazul conflictului din Siria. Eforturile în acest sens trebuie intensificate, mai ales în contextul atentatelor teroriste comise în Paris, revendicate de Statul Islamic.

"Preşedintele Obama şi preşedintele Putin au convenit asupra necesităţii unei politici de tranziţie, coordonată chiar de oficialii sirieni, care se va stabili prin negocieri între opoziţia siriană şi regimul Bashar al-Assad, sub supravegherea ONU, în vederea încetării conflictului armat"
 a precizat un reprezentant al Casei Albe. Barack Obama a salutat eforturile tuturor ţărilor care luptă împotriva Statului Islamic, subliniind importanţa campaniei militare a Rusiei în Siria împotriva acestei grupări teroriste, a mai precizat responsabilul de la Casa Albă. 

Legat de rezolvarea crizei siriene, există o foaie de parcurs. Acordul convenit la Viena în a doua parte a lunii noiembrie permite desfăşurarea evenimentelor în funcţie de un calendar. Astfel, procesul aplicării soluţiei penru criza din Siria demarează la 1 ianuarie 2016. Timp de şase luni “va exista un tip de guvernare provizorie, în care va fi implicat Bashar al-Assad”. Procesul de tranziţie va dura 18 luni - timp în care ca fi elaborată o Constituţie şi vor fi organizate alegeri. Ulterior, “Bashar al-Assad nu va mai avea un rol public”
 - de altfel, nici nu-şi va depune candidatura, la alegeri.  
Comunicat final şi declaraţie finală

În Declaraţia finală privind lupta contra terorismului, liderii G20 au condamnat atentatele teroriste din Paris şi Ankara. De asemenea, au preluat fragmentul din discursul preşedintelui Turciei, Recep Tayip Erdogan, care nu lega terorismul de religii, ţari sau regiuni. În declaraţie se consemnează faptul că terorismul „subminează menţininerea păcii şi securităţii internaţionale”
, subliniindu-se importanţa acţiunii concertate pentru combaterea sa. 

Liderii G20 au condamnat orice act de terorism, indiferent de formă sau de organizaţia care îl comite. De asemenea, în declaraţia finală s-a menţionat necesitatea suprimării canalelor de finanţare a terorismului şi de a se impune sancţiuni celor care finanţează astfel de organizaţii. De asemenea, au fost enumerate măsuri pentru a face faţă fluxului de luptători terorişti. În acest sens, statele G20 s-au angajat să împărtăşească informaţii şi să colaboreze pentru a asigura securitatea frontierelor şi suguranţa aviatică. În finalul declaraţiei s-a  subliniat angajamentul în sensul „cooperării internaţionale şi solidarităţii” în combaterea terorismului.

Comunicatul finalul al summit-ului G20 a prezentat o agendă pe trei piloni: 
1.       „Revenirea economică şi îmbunătăţirea potenţialului”
 se referă la adoptarea de politici macroeconomice cooperative, de politici fiscale flexibile pentru a genera locuri de muncă, la crrşterea PIB-ului global al G20 cu 2% până în 2018 - angajament luat la summit-ul din 2014, la asigurarea unei creşteri economice inclusive şi la atragerea investiţiilor.
2.       „Creşterea rezistenţei” priveşte, în principal, instituţiile financiare internaţionale şi consolidarea acestora pentru a face faţă riscurilor. Se menţionează şi necesitatea eradicării corupţiei. Statele Unite au fost criticate pentru “întârzierea implementării reformelor FMI”
 propuse în 2010 privind cotele de convergenţă. 
3.       „Facilitarea sustenabilităţii” este al treilea pilon, având legătură cu Obiectivele de Dezvoltare Sustenabilă (Agenda 2030) anunţată, în 2015, de ONU. Statele G20 se angajează să susţină: accesul la energie, programe alimentare, devoltarea infrastructurii, incluziune financiară. Se menţionează rolul sectorului privat în eradicarea sărăciei dar şi problema schimbărilor climatice, „una din cele mai mari provocări ale umanităţii”. Legat de acest pilon a fost introdus şi punctul privitor la criza refugiaţilor. Astfel, se solicită ca „toate statele să se implice în răspunsul la adresa crizei şi să împartă poverile asociate cu aceasta”
: relocarea refugiaţilor, ajutor umanitar şi asigurarea accesului refugiaţilor la servicii precum educaţia şi şansa la o viaţă normală. 

POSIBILE CAUZE ALE UNEI CRIZE FINANCIARE ÎN 2016

Economia globală se va confrunta cu provocări în 2016, cu o creştere modestă în ţările dezvoltate care va compensa slăbiciunile persistente de pe pieţele emergente, cu inflaţie şi dobânzi extrem de scăzute şi “tensiuni care pot sădi germenii unei noi crize financiare majore”. În multe ţări “sectorul financiar are încă slăbiciuni, iar pe pieţele financiare riscurile sunt în creştere”. Toate acestea înseamnă că “creşterea economiei globale va fi dezamăgitoare şi inegală în 2016” a precizat directorul general al FMI, Christine Lagarde, adăugând că “productivitatea scăzută, îmbătrânirea populaţiei şi efectele crizei financiare globale frânează dezvoltarea economiei mondiale, care are perspective slabe pe termen mediu”
.  
Redresarea bazată pe creşterea puternică a preţurilor activelor, majorarea slabă a profiturilor companiilor şi adâncirea îndatorării personale “vor duce la o nouă criză financiară, chiar dacă nu în următoarele 12 luni” se precizează într-o analiză a The Guardian. Economia mondială “va trăi periculos în 2016”. 
Preţul barilului de petrol va continua să scadă

Preocuparea principală a ultimei perioade a fost prăbuşirea cotaţiilor petrolului. Acest fapt a avut două efecte benefice pentru economia global: a mărit puterea de cumpărare şi a redus inflaţia. Există un decalaj între declinul preţurilor petrolului şi creşterea cheltuielilor ca reacţie, “parţial pentru că oamenii vor să se asigure că preţurile scăzute se vor menţine”. Preţurile petrolului au început să scadă cu peste un an în urmă, de la 115 dolari pe baril atins în august 2014. Este posibil ca declinul să continue până la puţin peste 30 de dolari pe baril. În lipsa unui semnal că OPEC are voinţa politică să scadă producţia, “e posibil ca preţurile să coboare chiar sub 30 de dolari pe baril, la începutul anului 2016”. Impactul declinului preţurilor petrolului se va materialize în faptul că că inflaţia va fi mai scăzută decât au anticipat marile Bănci centrale ale lumii. Reprezentanţii Fed, ai Băncii Angliei şi ai Băncii Centrale Europene au precizat că urmăresc fluctuaţiile preţurilor petrolului şi ale altor mărfuri, “ajustând dobânzile în funcţie de ceea ce se întâmplă cu inflaţia core, care exclude costurile energiei şi alimentelor”
. Pe de altă parte, majorarea dobânzilor va deveni problematică dacă inflaţia se va menţine sub estimările oficiale.

Declinul inflaţiei cauzat de petrolul ieftin are efect asupra salariilor. Înainte de criză, inflaţia din Marea Britanie se afla la nivelul ţintei Băncii Angliei de 2%, iar angajatorii ofereau majorări salariale de 4%. Cu o inflaţie aproape zero, angajatorii nu au motive să ofere creşteri salariale de peste 2%. Acest fapt este important, întrucât băncile urmăresc semnele de accelerare a majorării salariilor după mai mulţi ani de creştere economică constantă şi de scădere a şomajului.  În cazul în care creşterea salariilor nu accelerează, există puţine motive pentru scumpirea creditelor. În aceste condiţii, inflaţia şi dobânzile vor rămâne la nivel scăzut o perioadă mai lungă decât s-a crezut iniţial. Banca Angliei nu va creşte, încă, dobânzile, iar banii ieftini vor susţine creditarea şi creşterea economică, pentru o perioadă. Rezerva Federală va fi extrem de precaută în privinţa majorării dobânzii de politică monetară în următoarea perioadă.  
Probleme derivând din încetinirea economiei Chinei


O altă temă a anului 2016 este China, legat de care se pune problema în ce măsură va încetini ritmul de creştere economică. Opiniile în legătură cu starea celei de a doua mari economii a lumii diferă. Unii analişti apreciază că Beijing-ul are totul sub control - alţii, că “ţara trece deja printr-o aterizare dură, după ani de zile de investiţii în fabrici nerentabile şi afaceri imobiliare speculative”.

Datele oficiale evidenţiază că economia chineză înregistrează o creştere anuală de 7%. Pe de altă parte,  în timp ce dobânzile-cheie din ţările dezvoltate sunt aproape zero, în China sunt de peste 4%, ceea ce dă Băncii Chinei spaţiu de intervenţie în sensul scăderii costului împrumuturilor, dacă vrea să stimuleze creşterea. Cursul de schimb valutar poate fi folosit, de asemenea, pentru ca exporturile să devină mai ieftine. În plus, autorităţile de la Beijing au opţiunea de a creşte cheltuielile publice. Riscul este ca “China să scape de problemele provocate de spargerea unei bule speculative prin crearea alteia, ceea ce a făcut şi fostul şef al Fed, Alan Greenspan, la începutul anilor 2000”. Potrivit unei alte predicţii, “economia Chinei va încetini în 2016, dar relaxarea politicii monetare va preveni un colaps”
.

Riscuri asociabile zonei euro
Zona euro a dovedit, în ultimii ani, o mare abilitate ”de a smulge o înfrângere din ghearele victoriei”. De fiecare dată când criza părea să se fi sfârşit, “s-a întâmplat ceva rău”. În 2016, “acest ceva ar putea fi Grecia”, prinsă “în capcana datoriilor şi a austerităţii”, sau Spania, “deocamdată fără direcţie în lipsa unui guvern stabil”, sau “muribunda Franţă”, a precizat The Guardian. Există, totuşi, argumente care susţin ideea că zona euro ar putea să nu aibă mari problemd înainte de 2017. Astfel, pe de o parte va beneficia de întârzierea înăspririi politicii monetare în SUA şi Marea Britanie şi de măsurile pro-creştere din China. Pe de altă parte, BCE va continua programul de suplimentare a lichidităţilor în speranţa că băncile vor creşte creditarea. Banca Centrală Europeană ţinteşte şi devalorizarea euro pentru susţinerea exporturilor - ceea ce ar putea fi dificil dacă Fed va majora dobânzile mai lent decât anticipează pieţele. Există o probabilitate ridicată ca dolarul să se deprecieze în raport cu euro.
Cel mai mare risc pentru economia globală se leagă de pieţele emergente, mai ales cele afectate de prăbuşirea preţurilor materiilor prime. Brazilia, cea mai mare economie din America Latină, are probleme, Economia sa se contractă. Inflaţia depăşeşte 10%, moneda s-a prăbuşit. “E un caz în care istoria riscă să se repete, căci acumularea crizei din 2008 a început tot la periferia economiei mondiale”. În aceste condiţii, “economia mondială nu va exploda în 2016, dar va fi aprins un fitil”
.
FLASH. OPINII DE PRESĂ

„Un test pentru umanitate”, în joc fiind viitorul omenirii


Presa internaţională a subliniat importanţa crucială, pentru viitorul Terrei, a Conferinţei de la Paris dedicată problemelor de mediu. În general, semnalele transmise sunt optimiste - chiar dacă, uneori, de un optimism moderat. 


„Rareori un summit va fi avit atât de multă importanţă” a afimat El Pais, cu referire la COP21. „Viitorul planetei depinde, în mare parte, de concuziile la care ajung cele 195 de ţări participante”. Potrivit cotidianului spaniol, optimismul este justificat întrucât, la Le Bourget, participă mai multe ţări care au conştientizat pericolele legate de climă - prin comparaţie cu situaţia înregistrată în 2009, la conferinţa de la Copenhaga. În plus, faptul că Statele Unite şi China - cei mai mari poluatori ai planetei - au anunţat că vor depune eforturi pentru a se opune schimbărilor climatice reprezintă un mare pas înainte.  Însă, demersurile necesită finanţare din partea ţărilor bogate, motiv pentru care punerea în aplicare a Acordului „nu este un lucru simplu, dar trebuie să fie posibil”
.  


Los Angeles Times menţionează că „Echilibrul puterilor s-a schimbat în ultimii şase ani, aceasta fiind aspectul principal al Conferinţei de la Paris”. În toamna anului 2014, aproximativ 400.000 de persoane au mărşăluit pe străzile New-York-ului solicitând acţiuni concrete împotriva încălzirii globale, situaţie în care Barack Obama a precizat: că „nu putem pretinde că nu-i auzim - trebuie să răspundem apelului”. Emergenţa mişcărilor pentru protecţia mediului nu este unica schimbare intervenită după conferinţa de la Copenhaga. „Preţul panourilor solare a scăzut cu 80% după 2009. În plus, energia eoliană este, astăzi, atât de eficientă încât ţări precum Danemarca pot să-şi acopere, timp de câteva zile succesiv, propriile necesităţi doar folosind vântul şi să trimită surplusul în reţeaua europeană”
. 


Conferinţa asupra mediului desfăşurată la Paris este „fără îndoială, cea mai importantă după cea desfăşurată la Rio în 1992” precizează South China Morning Post. Afirmaţia este susţinută prin două argumente. Astfel, este pentru prima oară când economiile emergente asumă o parte a responsabilităţii legată de limitarea emisiilor de carbon, în timp ce doar statele industrializate semnaseră protocolul de la Kyoto - acord ai cărui semnatari reprezintă, acum, doar 15% din emisiile mondiale de carbon, a punctat cotidianul din Hong Kong, În plus, „sistemul angajamentelor volunare asumate de fiecare ţară participantă nu are sorgintea într-un joc diplomatic, dar în presiunea opiniilor mondiale şi naţionale”
. Această „autonomie” a fiecărui stat este de natuă a favoriza un acord internaţional mai ambiţios, a apreciat South China Morning Post. 


Conferinţa de la Paris este „un adevărat test pentru umanitate” a afirmat The Guardian. Schimbările climatice sunt „o luptă pe termen lung” căci generaţiile viitoare vor continua bătălia. Pe cale de consecinţă „nu putem abandona doar pentru că o conferinţă nu va fi furnizat o soluţie rapidă”
. Pe de altă parte, The Guardian abordează subiectul interzicerii manifestaţiilor militanţilor ecologişti în capitala Franţei, în contextul instituirii stării de urgenţă după atentatele din 13 noiembrie, cu menţiunea că „organizatorii marşului pentru climă se aşteptau ca peste 200.000 de manifestanţi din întrega lume să bată caldarâmul” parizian. 


Nu există alternativă - „Nu avem o planetă B!” a titrat cotidianul mexican La Pensa, cerând „grăbirea tranziţiei către un model energetic total regenerabil”. Publicaţia reproduce un slogan al manifestanţilor din Mexic, care doresc ca ţările participante la COP21 să „pună frână” încălzirii climatice. „Nu avem un alt loc în care să plecăm ca să trăim”
. 


The Nation lansează întrebarea „în ce măsură Conferinţa de la Paris va fi find ultima şansă pentru Terra?”. Răspunsul pe care îl oferă este afirmativ, întrucât „acum, există mai multe semnale pozitive comparativ cu toate negocierile legate de climă care s-au desfăşurat de-a lungul timpului”
.  


Le Monde abordează, în mod pragmatic, un subiect sensibil: relaţia care urmează să se stabilească, inevitabil, între „bani şi climă”. Cotidianul semnalează intervenţia premierului indian la Conferinţa de la Paris, în care a precizat că lupta împotriva încălzirii globale nu trebuie să închidă „poarta dezboltării economice” pentru ţările emergente. Pe de altă parte, semnalează  Le Monde, nu se poate pune problema „concentrării eforturilor vizând reducerea emisiilor de gaze cu efect de seră în direcţia ţărilor dezvoltate”, deşi acestea sunt „responsabile pentru dereglările climatice”. Soluţia „cea mai rentabilă” ar putea fi „dirijarea finanţei publice şi private, cu prioritate, către ţările emergente”. Este preferabil să fie demarat „un proiect în India, care să ducă la reducerea emisiilor cu o tonă de bioxid de carbon” în locul unui proiect în Europa „care să ducă la reducerea de cinci ori mai puţin a emisiilor”
 gazelor cu efect de seră. 


Libération apreciază că, odată cu COP21, „au început necazurile” legate de finanţarea eforturilor direcţionate în sensul diminuării emisiilor de gaze cu efect de seră. Soluţia teoretică ar putea rezida în „finanţarea reconversiei Sudului de către Nord” - în fapt, reducerea subvenţiilor acordate de ţările din Nord către zonele industriale ce folosesc energie fosilă şi „transferarea sumelor către ţările sărace”. Practic, însă, soluţia nu este atât de simplă. În fapt, „subvenţiile respective servesc la rotunjirea beneficiilor multinaţionalelor din domeniile petrolului sau cărbunelui”. Aceste subvenţii „scad preţul benzinei sau al electricităţii pentru consumatori”. Reducerea subvenţiilor „se loveşte, deci, de opoziţia locuitorilor ţărilor bogate - care sunt, deseori, săraci”. Pe cale de consecinţă, la COP21 nu s-a pus problema unui „arbitraj” între „buni şi răi”, dar între „popoarele din Sud, care vor să scape de sărăcie - şi popoarele din Nord, care nu vor să sărăcească”
. 

"Barbaria teroristă trece într-o etapă istorică"
"De această dată este război" a afirmat Le Parisien. "Furie şi dezgust: asta inspiră asasinii care au lovit în Paris cu laşitatea obişnuită a teroriştilor".  "Unitatea" este cuvântul de ordine. "În numele adevăraţilor martiri de ieri, victime nevinovate, şi în numele Republicii, Franţa trebuie să rămână unită şi să facă front comun"
. 


“Oroarea"
, a titrat pe fond negru cotidianul sportiv L'Equipe, în contextul în care primele  atacuri au avut loc la Stade de France, unde se desfăşura meciul amical de fotbal Franţa-Germania. "Război în plin Paris"
 a titrat Le Figaro.

 
Libération a evocat adevărate "Măceluri la Paris". "Barbaria teroristă trece într-o etapă istorică"
. 
În acelaşi registru au abordat subiectul cotidianele regionale.  
"Carnagii în plin Paris"
 - scrie L'Ardennais,.

"Carnagiul". "Parisul atacat. Parisul luat ca ţintă. Parisul încă o dată rănit - şi în ce mod sângeros, terifiant, opresiv!" , scrie La Dépêche du midi,  adăugând că "starea de urgenţă sună deja ca un semnal de război"
.

"Parisul în sânge" scrie La Charente libre. Victimele atacurilor "sunt martorul teribil şi de nesuportat al unui război mondial în care Franţa devine, fără să vrea, unul dintre câmpurile de bătălie principale"
.
"Noapte însângerată pe străzile Parisului"
. "Oroarea"
. La 11 luni după atacurile din ianuarie "Terorismul a ucis din nou. La scară mare. Orbeşte. Fără milă"
.  "În câteva minute capitala s-a transformat într-un loc în care moartea putea veni în mai multe locuri, de oriunde"
. Potrivit cotidianului L'Est républicain, "ameninţarea a prins de-acum rădăcini pe teritoriul francez. De fapt ea ne instalează într-o stare de război permanent"
. "Franţa este în război" iar "pentru moment, trebuie să facem corp comun"
. "Noi suntem Charlie, noi suntem Parisul!"
 a exclamat La République des Pyrénées.  "Vom şti să facem faţă"
.

Al-Hayat: stabileşte o punte între atentatele de la Beirut şi cele de la Paris – comise la 24 de ore distanţă. “O lovitură dureroasă primeşte Beirutul şi, la nici 24 de ore de la aceasta, o alta se abate asupra Parisului. Prima tragedie a avut loc în Orientul Mijlociu, mai precis, în ţările Levantului, unde are loc un război civil straşnic, în apropierea Beirutului. A doua lovitură, a avut loc in Europa, unde nu există războaie civile, nu există o primăvară europeană, pe un tărâm paşnic şi împăcat cu sine însuşi. Distanţa între Europa şi Orientul Mijlociu este imensă”. Concluzia ţine loc de orice comentariu. “Harta terorismului acoperă întreaga lume. Sunt adevăruri cunoscute despre terorism, printre care şi faptul că se trage din Orientul Mijlociu”
. 

Ash-sharq Al-Awsat semnalează faptul că atentatele de la Paris ar putea duce la unirea eforturilor internaţionale pentru combaterea Statului Islamic. “Atacurile de la Paris ar putea uni coordonarea internationala pentru combaterea Statului Islamic”. Este citat mesajul mesajul regelui Arabiei Saudite în urma carnagiului de la Paris. “Masacrul odios de la Paris nu poate fi justificat nici de raţiune nici de religie, iar Islamul este nevinovat în faţa acestor comportamente”
.

Al Ahram, din Egipt, subliniază - dincolo de solidaritatea cu Franţa - faptul că terorismul nu are graniţe sau religie.  “Cel mai abominabil val de teroare loveşte Franţa, zeci de morţi în atacuri simultane în Paris. Hollande anunţă stare de urgenţă (…). Egiptul condamnă în cei mai duri termeni atacurile teroriste, regretabile, care au avut loc la Paris. Egiptul se declară solidar cu Franţa şi îşi manifestă dorinţa de a susţine în continuare eforturile internaţionale de a combate terorismul, care nu cunoaşte nici graniţe nici religie”
.

Publicaţia Al-Manar - apropiată de Hezbollah - abordează atentatele de la Paris într-o manieră relativ precaută. “Secretarul General al Hezbollahului a sustţnut un discurs în care s-a referit în principal la exploziile din Beirut. Singura referire la Franţa a fost că „nu trebuie să ne aşteptăm la ceva din străinătate, căci străinătatea nu are timp acum de noi, fiind ocupată cu propriile ei probleme interne şi cu ceea ce se întâmplă acum în Franta susţine această teorie şi această părere”. De asemenea, a condamnat în cei mai duri termeni atacurile teroriste din Franţa”
. 

Tayyar din Liban atrage atenţia asupra breşelor de securitate şi asupra faptului că terorismul nu trebuie asociat doar cu Statul Islamic - existând “o puzderie” de asemenea grupări. “Ce s-a întâmplat în Paris este un cutremur în domeniul securităţii şi repercusiunile lui nu pot fi ignorate. Există celule teroriste în creştere în Franţa şi în toată Europa, iar Statul Islamic poate ameninţa, astăzi, pe oricine şi oriunde. Occidentul trebuie să se trezească în acest moment pentru că grupările teroriste nu se limitează doar la Statul Islamic. Din păcate, preşedintele francez a vorbit doar de Statul Islamic, dar avem de a face cu o puzderie de grupări teroriste. Există o manipulare a opiniei publice internaţionale. Cine va putea lupta împotriva Statului Islamic, dacă nu armatele libaneze, siriene, irakiene?”
.  
 Presa se opreşte, minuţios, şi asupra efectelor atentatelor din Paris. În fapt, este vorba despre replica dură dată Statului Islamic de Franţa, prin bombardarea poziţiilor jihadiste. 

“Atacuri aeriene agresive ale aviaţiei de război franceze au lovit oraşul sirian Raqqa” a precizat  The New York Times. “Ministerul francez al Apărării a anunţat că 12 avioane de luptă au distrus două ţinte ale Statului Islamic la Raqqa”, auto-proclamata capitală a Statului Islamic.  „Avioanele au lansat 20 de bombe asupra fiefului organizaţiei Statul Islamic, distrugând un post de comandă şi o tabără de antrenament” a anunţat Ministerul Apărării. "Primul obiectiv distrus era utilizat de Daesh” - acronim pentru Statul Islamic în limba arabă - „ca un post de comandă, centru de recrutare jihadist şi depozit de arme şi muniţii. Al doilea obiectiv era o tabără de antrenament teroristă" a precizat ministerul într-un comunicat. „Bombardamentele (...) par a fi o intensificare a campaniei aeriene asupra reţelei teroriste sunnite Stat Islamic, care a revendicat atentatele de la Paris” soldate cu sute de morţi şi răniţi „în rândul civililor”. Ministrul francez al Apărării, Jean-Yves Le Drian, şi omologul său american, Ashton Carter, „au ajuns la un acord” privind "măsuri concrete pentru intensificarea"
 cooperării militare împotriva organizaţiei teroriste Statul Islamic, a anunţat Pentagonul. Potrivit The New York Times, Franţa nu este doar în vizorul Statului Islamic, dar şi „o ţintă a grupărilor extremiste similare”. Martorii de la Bataclan au declarat că teroriştii au strigat, în limba franceză, "ceea ce se întâmplă este din cauza tuturor daunelor produse de Hollande musulmanilor din întreaga lume". Un alt martor a confirmat acest lucru, precizând că „atacatorul vorbea ca un nativ francez”.  
“Franţa lansează raiduri aeriene împotriva poziţiilor Statului Islamic în Siria” a menţionat The Wall Street Journal. “Franţa a lansat lovituri aeriene împotriva Statului Islamic în Siria, ca răspuns la atacurile teroriste din Paris, în timp ce anchetatorii pun cap la cap o imagine de securitate a Europei: un continent în pierdere de viteză, care nu a putut detecta un astfel de complot coordonat”. Franţa, „înmărmurită” îşi plânge morţii, iar „autoritățile au început (...) căutările unui suspect despre care se crede că a fost implicat. Oficialii au început să reconstituie căile atacatorilor şi anchetează cine sunt cei care efectuat masacrul în numele grupului extremist. Unul dintre aceştia pare să fi petrecut un timp îndelungat în Siria în 2013 şi 2014”. Un alt suspect „a intrat în Franţa dându-se drept refugiat”.  Mulţi dintre cei care au comis atentatele „s-au mişcat nefiind nedetectaţi de guvernele francez şi belgian”, folosind „o bază de operare aflată la doar 75 de kilometri de frontiera franceză, la Bruxelles”. "Atacurile au fost planificate în străinătate şi au necesitat o întreagă echipă de operare din Belgia, care ar fi putut primi ajutor din Franţa", a declarat ministrul francez de Interne, Bernard Cazeneuve”
.

„Franţa nu a primit nici o informație de la alte state europene despre jihadistul Abaaoud şi care să indice intrarea acestuia pe teritoriul UE înainte de evenimentele tragice” de la Paris. „Afirmaţia îi aparţine ministrului francez de interne, Bernard Cazeneuve, care a cerut o cooperare mai strânsă între state pentru a lupta mai eficient cu terorismul internaţional”
.
The Guardian a semnalat  „raidurile antiteroriste” în Franţa după atentatele de la Paris: „Avioane de luptă franceze, care au lansat cele mai mari raiduri ale lor în Siria până în prezent, vizează bastionul Statul Islamic din Raqqa, la doar două zile după ce gruparea a comis atacuri coordonate în Paris” ucigând şi rănind sute de persoane, a declarat Ministerul Apărării. "Raidul, la care au participat inclusiv 10 avioane de luptă, a fost lansat simultan din Emiratele Arabe Unite şi Iordania. Douăzeci de bombe au fost lansate", se arată în declaraţie. În acest timp, „poliţia franceză a desfăşurat mai multe acţiuni în oraşele Toulouse, Grenoble, Jeumont şi Bobigny.  Trei dintre teroriştii suspecţi au fost identificaţi: Salah Abdeslam, fratele lui Ibrahim Abdeslam şi Omar Ismaïl Mostefai”. Acesta din urmă, în vârstă de 29 de ani, „s-a aruncat în aer, ucigând 89 de oameni”
. The Guardian a citat un comunicat al Parchetului federal belgian, potrivit căruia „nouă persoane au fost reţinute la Bruxelles în cadrul anchetei desfăşurate în cazul atacurilor teroriste” din Paris.

Le Monde a precizat faptul că se conturează profilul autorilor atentatelor de la Paris, pe măsură ce continuă percheziţiile. „Premierul francez Manuel Valls a declarat la RTL: „Franţa este în doliu şi ne gândim azi, be vom gândi mâine şi mult timp de acum înainte la victime, la apropiaţii acestora şi la familiile celor care au trăit momentul înfricoşător. Suntem în război împotriva terorismului, acesta a lovit şi poate lovi din nou în zilele următoare. Nu spun acest lucru pentru a speria, dar pentru a conştientiza francezii". Manuel Valls a mai precizat că "au avut loc percheziţii (...) în Franța, şi au vizat presupuşi membri ai mişcării jihadiste"
.
“De ce a devenit Franţa principala ţintă a teroriştilor” încearcă să descifreze Business Insider. În acest sens, este citat Will McCants, expert în extremism şi autor al volumului Apocalipsa ISIS. „Atacul ar fi putut fi un avertisment ca Franţa să înceteze atacurile aeriene în Siria”
.
The New York Observer a precizat că atentatele de la Paris „nu ar trebui să surprindă pe cineva”, cu menţiunea că, în 1995  "jihadişti cu arme de calibru au fost prinşi în Franţa”. În plus, „Statul Islamic a numit Parisul "capitala prostituţiei" într-o declaraţie”, asumând atentatele De asemenea, gruparea teroristă a precizat că „Franţa şi toate neamurile asemănătoare" se află "în partea de sus a listei ţintelor” Statului Islamic. Nu trebuie uitat nici că „sub conducerea preşedintelui François Hollande, Franţa a lansat primele lovituri aeriene împotriva Statului Islamic în Siria, în luna septembrie”
. 

Potrivit cotidianului Izvestia - care citează un ofiţer al serviciilor ruse de informaţii - principala ţintă a teroriştilor a fost preşedintele François Hollande, prezent pe Stade de France, unde asista la meciul amical de fotbal între echipele naţionale ale Franţei şi Germaniei, alături de miniştrii de Externe ai celor două ţări. „Cel mai plauzibil este că teroriştii îşi concentraseră operaţiunea asupra şefului statului francez, cu scopul de a stârni un val de panică asupra Franţei. Urmau atentatele în serie, pentru a crea un efect de panică exponenţial”. În opinia expertului, meciul de fotbal este veriga centrală a operaţiunii teroriste. Fără îndoială, teroriştii, organizaţi în cadrul unei structuri riguros ierarhizată, „au reuşit să obţină o informaţie sigură referitoare la prezenţa preşedintelui francez”
. 

„Problema imigraţiei nu trebuie amestecată cu terorismul”

„Problema refugiaţilor nu trebuie legată de terorism. A face o legătură între ele înseamnă o tentativă de a scăpa de responsabilitatea umanitară”
 a declarat preşedintelui Turciei, Recep Tayyip Erdogan, cu ocazia reuniunii la nivel înalt a G20, în Antalya. Preşedintele turc şi preşedintele american au dat o declaraţie, menţionează Sabah, în care „liderul de la Casa Albă a asigurat că SUA sunt pregătite să facă orice efort pentru a-i aduce pe vinovaţii de la Paris în faţa justiţiei”
. 

Anterior summit-ului G20 din Antalya, preşedintele Turciei a repus în discuţie crearea unei zone de securitate în nordul Siriei. Potrivit Today’s Zaman, Recep Tayyip Erdogan a sugerat că „aliaţii Turciei sunt tot mai aproape de a îmbrăţişa ideea unei zone de securitate pentru a-i primi pe refugiaţi”
. 
Liderii G20 au denunţat „atacurile din Franţa cu o retorică abundentă, reflectând temerile crescânde că gruparea extremistă este acum pornită să propage violenţa mult dincolo de Irak şi Siria”. Liderii lumii şi-au reînnoit angajamenul împotriva Statului Islamic, „dar nu au oferit detalii privind o actualizare a strategiei contrateroriste”
.
Reuniunea din Antalya a prilejuit şi întâlnirea unor lideri importanţi - precum cea dintre preşedintele Statelor Unite, Barack Obama, şi preşedintele rus, Vladimir Putin. The New York Times precizează că „întrevederea a durat 35 de minute”. Potrivit ziarului „oficialii americani au calificat întâlnirea drept ‘constructivă’, subliniind că Barack Obama şi Vladimir Putin „au fost de acord în privinţa unui armistiţiu în Siria şi a unei tranziţii politice spre un nou guvern”
.

The Daily Telegraph a subliniat că „premierul britanic, David Cameron, şi preşedintele rus, Vladimir Putin, nu s-au mai întâlnit de un an” din cauza „degradării  relaţiilor dintre cele două ţări pe fondul crizei din Ucraina”. Cei doi lideri s-au reîntâlnit „între patru ochi” la summit-ul G20 din Antalya. „Avem disensiunile noastre cu ruşii, dar vreau să-i spun lui Putin: „uite, există totuşi un lucru cu care suntem de acord, şi anume, că vom fi mai în siguranţă în Rusia şi în Marea Britanie dacă distrugem Statul Islamic”, a declarat David Cameron”
. 
Ziarul brazilian O Globo a subliniat că „atentatele parizene pun în pericol planul pentru refugiaţi”. Publicaţia menţionează că „liderii întruniţi la summitul G-20 din Antalya au căzut de acord asupra intensificării controlului la graniţă pentru a preveni infiltrările”
.
 
Ziarul polonez Rzeczpospolita precizează că „problema imigraţiei nu trebuie amestecată cu terorismul”
 - citând o decaraţie a ministrului luxemburghez de Externe, Jean Asselborn. Pe de altă parte, Wpolytice precizează că „Polonia a refuzat să mai primească refugiaţi în urma atentatelor din Paris”. Ministrul polonez de Externe, Witold Waszczykowski, a afirmat că „refugiaţii sirieni să fie instruiţi şi trimişi să lupte pentru eliberarea ţării lor”
. 
Le Monde s-a referit la cartierul Molenbeek-Saint-Jean din Bruxelles, pe care îl consideră „placa turnantă belgiană a terorismului islamist”. Ziarul subliniază că „pe acolo au trecut musulmani implicaţi în atacurile teroriste de la Muzeul Evreiesc din Bruxelles, din 2014, în atacul eşuat dintr-un tren de mare viteză Bruxelles - Paris din august 2015 şi tot din Molenbeek erau originari asasinii unui opozant al talibanilor, asasinat de doi falşi jurnalişti cu două zile înaintea atentatelor din 11 decembrie 2001”
. 
El Periodico opinează că „masacrul de la Paris îi pune sub lupă pe refugiaţi”
 iar, La Razón menţionează că „premierul francez Manuel Valls avertizează cu privire la posibilitatea comiterii unor noi atacuri teroriste”
. 
Liderii UE s-au reunit în capitala Maltei, La Valletta, „pentru a pune la cale un plan de mai multe miliarde de euro meniţi să amelioreze problema refugiaţilor”, precizează EUobserver. „Odată încheiată conferinţa UE-Africa, Bruxelles-ul şi-a întors privirea către Turcia şi către relocările imigranţilor din cele două centre operaţionale din Italia şi Grecia” menţionează publicaţia, cu precizarea că, „potrivit acordului cu Ankara, vor fi alocaţi trei miliarde de euro pentru o tabără de refugiaţi în Turcia”
. Aproximativ 500 milioane de euro vor fi alocaţi de la bugetul UE, în timp ce 2,5 miliarde de euro vor fi strânşi din contribuţiile statelor membre, în funcţie de participarea acestora la bugetul Uniunii Europene. 
„Summitul din Malta, la care au participat peste 60 de lideri europeni şi africani, s-a încheiat cu un acord privind instituirea unui fond de 1,8 miliarde de euro, care ar putea ajunge la 3,6 miliarde de euro, destinat măsurilor de combatere a celei mai mari crize a migraţiei cu care s-a confruntat vreodată Uniunea Europeană” menţionează The Guardian. Cotidianul britanic precizează că suma este considerată „insuficientă” de liderii africani, apreciind că, dacă va fi implementat, „acordul va avea un impact rapid minimal asupra actualei crize”
. 

The Times of Malta subliniază că ajutorul are ca scop încurajarea statelor africane în sensul rezolvării problemele economice şi de securitate „care îi forţează pe oameni să fugă” şi „să convingă aceste ţări să primească înapoi refugiaţii” ale căror solicitări de azil au fost respinse. „Reuniunea evidenţiază diferenţele de abordare dintre statele europene, care vor să-şi securizeze graniţele, şi ţările africane care caută căi legale pentru imigraţie”
.

Pe fondul tensiunilor provocate de criza refugiaţilor, Der Spiegel  menţionează că „Germania îşi schimbă obiectivul în politica externă, renunţând la promovarea democraţiei pentru a susţine limitarea cât mai mult posibil a migraţiei”. Întrucât „Europa nu se poate separa, pur şi simplu, o mare parte a lumii trebuie să devină un loc mai bun - un obiectiv extrem de ambiţios, echivalent cu o combinaţie între disperare şi megalomanie”. Publicaţia apreciază că „nu doar politica germană externă şi de securitate va fi recalibrată, ci şi politica dezvoltării”, aceasta urmând să fie „folosită ca pârghie pentru a încuraja guvernele străine să coopereze la repatrierea refugiaţilor”, iar „în centrul noului concept se va afla armata Germaniei”
.
„Rusia se reînarmează pentru o nouă epocă”, SUA „reaprovizionează cu muniţie partenerii din Orientul Mijlociu”
Statele Unite vor accelera „reaprovizionarea cu muniţie pentru partenerii din Orientul Mijlociu”. Partenerii SUA din Golful Persic - Emiratele Arabe Unite, Qatar, Arabia Saudită şi Bahrein - „vor să-şi refacă stocurile de arme de precizie”
 pe care le folosesc în campaniile împotriva Statului Islamic din Siria şi Irak, şi a rebelilor houthi din Yemen.
Într-o ordine conexă de idei, potrivit Haberturk, SUA aprobă vânzarea de rachete inteligente pentru Turcia. Administraţia americană a precizat că „sprijinirea Turciei este deosebit de importantă din punct de vedere al interesului naţional”
.
Congresul american a adoptat proiectul de lege privind apărarea pe 2016. Potrivit The Washington Times, „planul preşedintelui Obama de a închide centrul de detenţie de la Guantanamo a primit o nouă lovitură în urma documentului, care menţine o interdicţie privind transferul deţinuţilor pe teritoriul Statelor Unite”
. 
În pofida reticenţelor pe această temă, „Barack Obama va semna documentul”, precizează The Wall Street Journal, cu menţiunea că, probabil, „preşedintele va încerca să eludeze Congresul pentru a-şi îndeplini scopul de a închide Guantanamo”
. 

Proiectul de lege prevede şi acordarea unui ajutor militar de 300 milioane de dolari Kievului, punctează Interfax, adaugând că ambasadorul Ucrainei la Washington „a scris pe Facebook că 50 de milioane din această sumă pot fi folosite pentru cumpărarea de arme defensive”
.

Generalul rus Serghei Karakaiev a afirmat că „Rusia va reînvia vechea tactică sovietică de lansare a rachetelor din trenuri pentru a contracara eforturile Washingtonului de a-şi moderniza capacitatea de atac”
. Potrivit, Moskovskii Komsomoleţ, demersul „va da Statelor Unite dureri de cap”
. 
Pe de altă parte, The New York Times precizează că „Rusia se reînarmează pentru o nouă epocă”
 în care îşi revendică influenţa prin construirea de baze în Arctica, o creştere constantă a bugetului militar, exerciţii militare de amploare, prezenţă în spaţiul aerian al altor ţări şi intervenţia în conflicte militare externe, ca şi modernizarea echipamentului militar propriu.
Potrivit Corriere della Sera, Rusia a confirmat că a folosit un submarin în Marea Mediterană pentru a ataca obiective în Siria,. „Sper să nu fie nevoie de arme nucleare”
 a menţionat Vladimir Putin.
Beijingul „luptă pentru o mai largă acceptare a tehnologiei şi expertizei sale atomice”
, pe fondul unui apel global pentru o energie mai curată,. China intenţionează „să exporte pe pieţele internaţionale până la opt reactoare nucleare de a treia generaţie, proiectate în ţară, până în 2020”
.

